2 Thessalonians 3
Lelikumu' Ve Li O'mosola Lilo Lo Gizine' Gamazi1 Leze zuho mate, gamazi nene mo gize-lengemekune'za ma neine' nene lo-lengemelonge. Gililo. Guvetesi ve'mi gamazi lengita ine' ne'mino buu lo novivo ne'mi guvele vovo' minelive li lelikumu' ve li O'mosola livo' minilo. 2 Ido' evene' muki' nene Izesu'nimu' gili ele'vole' isa'manako engi' a'ningu' okunivo libilikelizanako lingine a'mine zogo zogolo' ve evene' golosoliti a'ningu' volosa nooloninguti' ipe' ilive li O'mosola livo' minilo.
3 Ee, evene' ingine gamazi've gili ele'vole' isa'mani'za Guvelesi ve neve ei' gamazi lido' gele daa' neive mino ezelo' gele medelelonido' lisihe' o neive. Nemu' nene ve goloso ne'mo lengebelalive lo luhivetine do ngi lo-lengedo alete molo-lengedeleseive. 4 Ido' linginela gono davo lingine lo huko lo-lingimune' gamazi nene idise gili di mini alingekisi gili'mi gili'mi dizi minilizave lo Guvelesi vemu' gele ele'vole' o nonako lengikumu' gate seta' gelamune. 5 Guvelesi ve aza lutine ele'mize lamine' ogo O'moso lulo leme neine' ne'mi monovo gili guni igi a'mine monovo di ti' ilizani' akalo' lengele'mize molalive lo O'mosola nolune.
Gono Damo Zogo Zogo Izo Monaakumu' Gamazi6 Leze zuhokizo, Guvetesi ve Izesu' Kilisito' ei' velemu' ogo ti' lo lo huko nolo-lingimune. Izesu' evenele zuho linge ma nete mono' gamazi lo-lingimune' nene gili huli ha gopo moni gono damani' nene inginela vi gi'mizami mini abaza' igi minilo. 7 Laza ogo molo une' ne'mine igi lingine le'metilizani' o neine' nene langisetine gili nizave. 8 Lengita mino noso' nite' haza gidini ma namune. Ve hamoli'midatikisi noso' nite' haza ma do no minamune. Linginelati' inite' ma limilizani' nene linginela nomivo geni ogalive lo holisekisi holukakisi ele'vole' gono amuzo molo do labusote ilivo okode losuvo'mi gono do minune' ma neive. 9 Mono' gono daa' nounive laza a'mine gonoloti' noso' nite' daloninako lengitati' haza gidini nunidini nene lisihe' ogo minidine'za monovo lamine' do mino aka lengelebizekunivo le'meti mini leli' gono dune' monovo ne'mine di minilizave lo gono do noso' nitete do soto' une' ma ve. 10 Ido' lengita minune' gameneu' ti' lo lo huko lo-lengemaa' une': Ve mali'mo gono dalosa gelamivo ma noso' nite' malise i-dikevo namilive. 11 Ido' lengitati' gamazi ma ogavo gilune' ne'mino ogave: Ve linge ma nete engi' gono'ine huli ve maliti gono'ningu' gavakavato' monaa' nave. 12 Evene' a'ne'mine ve Guvetesi ve Izesu' Kilisito' ei' velemu' ogo ga'ine do ti' lo nolo-ngidune: Ingine dalupizi mini engi' gono'nine di engitatikovo' nalizave.
13 Leze zuho mate, lingine gosele' lengebelamivo mini gono lamine' veveso lisihe' o mineline' gono ha di minilo.
14 Ido' luhuvo nite' meu' gamazi gizo nolo-lingimune' nene ve mali'mo gele hulavo ma eze monovo ningi gili asi'vevo' mino ovozo helelingumu' ve li huli-di mehedine imilo. 15 Nene biluva' i-dilizave losa lamuve. Leze zuho ve li gala di di vevesi i-dilo.
Paulo' Gamazi Gize Osu' Lo O'mosola Line' Gamazi16 Guvetesi ve hongu meleho aza gamene gamene ne'mine mana'mine ogo do hongu lo-ledelive lo nolune. Guvetesi ve linginesi mine do dizo minelive.
17 Lingine longopo'ni noluve. Ido' ve gohi mali'mo gizamivo na'nise gizuvoni' ve li ningilizave lo ne'mi gamazi nene Paulo' naza neni' a'nedunu' nogizuve. Naza gamene gamene neni' luhuvo ti' ogo gizaa' nouve.
18 Guvetesi ve Izesu' Kilisito' ei' nasahili' lingine mukita minelive lo O'mosola noluve. Moda ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Romans 7
Paulo' Aza Vene' Vemoho' Minaa' Monovolo' Lo Molo Kilisitokisi Hilunidoti' Nene Louto' Gelekele' Ogo Minune' Monovo Nene Mo Osu' Lave Line' Gamazi1 Neze zuhokizo, lingine louli'mi monovo gili minavemu' nene noluvoni' nenako nemu' nene evene' laza louto' gelekele' olone' nene vetesi none' gameneukovo' nene gelekele' olosune lisa gili nilisave. 2 Nemu' nene naza gamazi ma ti' lo lo molo noluve: Vene' di minani' vene' neve nene ve malo' vamoloseive lo minine' lou' gamazi ne'mo nene vanaho velesi ha mineline' gamenelokovo' nene analo' do minaa' neine'za vanaho ma heleline' nene vanahidokovo' minelive lo minine' lou' ne'mo nene kuluhize-davo haza mineleseive. 3 Ido' nemu' nene vanaho velesi ha neivo ve gohi malo' viline' nene vene' vemoho' bizivo' minaakumu' minine' lou' ma nene avuto' oga' ine' vene' ve li-dilisave. Ne'mine li-dilisaha vanaho helavosa ve gohi malo' vamilive lo minine' lou' ma'mo nene kuluhize-dine' nenako nemu' nene ve gohi malo' viline' nene a'mine lou' ma avuto' amoloseive. 4 Nemu' nene neze zuhokizo, a'mine'mine igi linginesi nene Kilisitolesi hamo' lili' igi mini maka' hilikevo gomu' vadibo ne'mine minive ado' lou' gamazi ne'mo nene gohi adido' do minamivo minikeve. Ido' ne'mine ani' nene ve gohi malo' vi gi'mizilizangumu' nene ne'mine ani' ve. Ee, O'mosola gihile di soto' ilizangumu' hilinguti' otive Izesu'ni eita nene vi gi'mizilizangumu' nene ne'mine ani' ve. 5 Laza lemeni dameni litehelo' e'meto minune' gamenela nene laza lihime monovomu' lanite' gelaa' une' monovo nene lou' ne'mo do ote-davo okode mukita gono davo a'mido' e'metunidoti' gihile've nene helaa' akalo' mine molo minune' ve. 6 Ne'mine une'za Kilisitolesi maka' hilune' ne'mo nene louli'mo adelo' do minine' nene idise kuluhize-ledavo laza a'mine litehe molo vine' lou' gamazi gizani' malo' nene gelekele' amo O'moso'mi Sikalahuli'mo lemeni dameni gosoho' do soto' o-lidido' nene gelekele' ogo gono daa' noune.
Lou' Gamazi'mo Lihime Monovo Do Soto' O-ledavosa Lihime Daa' Noune' Nemu' Paulo' Line' Gamazi7 Nemu' nene laza nadive lolone. Lou' gamazi nene inite' goloso lihime ne'mine neive lolobe. Mo keke' ne'mine neive lamolosune'za lou' nene ma minamidiniko naza lihime monovo nene mo ningamuvodine. Ee, lou' ne'mo mumuzo' amozo lamidiniko naza mumuzo' oga' monovo nene ma ningo gelamuvodine. 8 A'mine lou' gamazi ne'mo nene aka velo do upuho' o-davo lihime monovo ne'mo nene mumuzo' oga' monovo muki' nene vauve elo lu'neu' do soto' o-nidine' ve. Ee, lou' nene ma minamidiniko lihime monovo ne'mo nene ogo molo monaa' initekisi ma amo hilive ne'mino haza minidinako nemu' nene noluve. 9 Gomu' lou' ne'mo nenita olihe amivosa naza nene ha gopo minevo' alevo' ogo ve'nesi minuvoni'za O'moso'mi lou' gamazi ogo hetelidoti' nene lihime monovo ne'mo nene hiline' gelavo lu'neu' mininguti' nene gilelo otavosa 10 naza ma nene mo hiluvoni' gelo minekuve. Ne'mine ogo mino naza giluvoni' nene O'moso'mi lou' gamazi ne'mo minevo' minevo' oloni' akalo' nene nele'mize molalosa minine'za asi helaa' akalo' nele'mize molaave lo giluvoni' ve. 11 Ido' ne'mine noluvoni' nene nemu' noluve: A'mine lou' gamazi ne'mo nene aka velo lihime nene do upuho' o-davo lihime monovo ne'mo nene go'ne izavo lou' nene avuto' okuvosa ne'mo nene nebele helave. 12 Nemu' nene O'moso'mi lou' gamazi nene mo lihime'vesi nomine' lamine' gehepeve neivo ido' gamazi hamo' hamo' a'mingu' nizani' nesi nene lihime'vesi nomine' mino mo lisihe' laminekovo' ne neive.
13 Nemu' nene naza hiluvoni' ma nene a'mine inite' lamine' gehepeve ne'mo nene nebelavosa hiluvoni' nehe. O'ove. Ne'mo nomive. Lihime monovo neve nene inite' goloso minine' nene mo soto' ogo minelingumu' nene a'mine lihime monovo ne'mo gono do a'mine inite' lamine' lou' gamazi nedunu' nene nemengu' molavo ne'mo nene lihime dosa hiluvoni' gelavo nouve. Ido' ne'mino neine' nene lou' ne'mo nene lelebizavo lihime monovo atoli'mine ogo inite' goloso gehepeve minine' nene ningeloningumu' nene ne'mino neive. 14 Ee, laza ti' lo gele none: O'moso'mi lou' gamazi neu' nene O'moso'mi Sikalahuli'mi emeni damenisi neive. Ne neiha neni' nene haza eveneliti lemeni damenisi mino lihime monovo'mi gelekele' ve ne'mine ne nouve. 15 Ido' ne'mine noluvoni' nene nemu' noluve: Naza nene olosa gelamuvoni' inite' monovo goloso nene ogo molo ogo mino naza gosele' gehepeve nebelaa' neine' inite' nene ha oga' nouve. Ne'mine oga' nouvoni' nene nanimu' nouhe nemu' nene mo gelesi amuve. 16 Ido' naza nene lou' avuto' ogo olosa gelamuvoni' inite' goloso ma oloni' nene ha oloha olosa gelamuvoni' ne'mo nene a'mine nene amaa' inite' ve lo giluvoni' nene do soto' oloseive. Ido' lou' ne'mosi nene a'mine inite' amaa' inite' ve lo neine' nenako naza giluvoni' nesi nene lou' ne'mo lido' vo milise' ogavo ne'mo naza lou' nene mo lamine' neive lo giluvoni' nene do soto' oloseive. 17 Ne'mino neine' nenako naza inite' goloso oloni' nene neni' gehepeve olovoba asi neni' lu'neu' minine' lihime monovo ne'mo nene oloseive. 18 Naza lamineto' noluve. Neniku' nene ado' nemeni dameni litehesi nouvongu' neve nene monovo lamine' ma minamive lo gele nouve. Nanitekumu' ve. Naza nene monovo lamineto' e'metelesa ha gelelesuha e'metaa' nene mo ngelo ma amolosuve. 19 Ne'mine noluvoni' nene nemu' noluve: Inite' lamine' olosa gelaa' nouvoni' ma nene mo osa'muve. Asi monovo goloso olosa ma gelesa'muvoni' ma nene ha o'mo vo minaa' nouve. 20 Ido' naza nene olosa gelamuvoni' inite' ma oloni' nene neni' gehepeve olovoba asi neni' lu'neu' minine' lihime monovo ne'mo nene oloseive.
21 Nemu' nene monovo nenita ne'mino ma neine' nene mo ningekuve: Naza nene monovo laminekovo' ogo molo minelove lo nogiluvo a'mido' nene goloso monovo neve nene nenita mo omo minaa' neive. 22 Ee, neni' lu'neu' gehepeve vomine O'moso'mi lou' gamazimu' nene lanite' gelaa' nouha 23 oko'ne mukita nene ato' monovosi minaa' neivosa nene mo ningekuve. A'mine monovo ne'mo nene lu'ne ga'neu' minine' monovo lamine' nene lovo o emo mino a'nelo' nesi nene do mino a'mine oko'nela minine' lihime monovolo' nene do gelekele' o-nedaa' neive. 24 Agae, minevo' alevo'ne lihitehe' o vive naza helaali'mi akalo' mine molani' oko'nesi mene nouvonguti' nene zaho do nu' izelive. 25 Guvetesi ve Izesu' Kilisito' asi've nene mo do nu' izaa' neive. Nemu' nene O'mosomu' tangezo' ve lo nolo-duve.
Ido' gamazi muki' mene luvongumu' nene gelo ti' lo lolosuve: Neni' nene ga'nedunu' O'moso'mi lou' gamazilo' nene gelekele' oga' nouvoni'za nemeni dameni litehe ne'mo nene lihime monovolo' do gelekele' o-nedaa' neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Ephesians 6
Izipaha'inesi Ize'ninge Me'ningesi Igi Mili Miniliza Monovomu' Paulo' Lo-ngimine' Gamazi1 Ido' Kilisitoda gi'mizi minave nete igi mili ilizado' o neine' monovolo' nene izipe lingine izetingine metingine gelekele' i-ngidi minilizado' lisihe' o neine' nenaze. Lingine gelekele' i-ngidi minilo. 2 Nemu' nene mono' godolou' ti' li gizi nizani' ma neive:
Lingine izetingine metinginemu' gilikevo dizo minavo na'na' i-ngidi minilo.
Ne'mino neine' nenako Mose' aza aka gamazi muki' nene gize'mo nolemo a'mida nene O'moso'mo do lamine' o-ledelesa lo huko line' gamazi imine' molo ma gizamo a'mine mene luvoni' gamazi malo' nene gana' api' ogo ne'mine gamazi ma imine' molo ti' lo gizine' ve:
3 Lingine izetingine metinginemu' gilikevo dizo minavo na'na' i-ngidi minilizani' ne'mo nene naza lokuvo
misubouko mene vetinesi gamene ha'na lamine' ha mini di vi minilisave.
4 Ido' ize'ninge me'ninge lingine izipahatine nene ngizebolo' molali inite' inite' i-ngidami Guvelesi ve'mi monovomu' apizi ngimi eze aka'velo' e'meti vi minilizangumu' ve li di hehe li-ngidi minilo.
Gonou' Vesi Gizebo Ve'inesi Igi Mili Minilizani' Monovomu' Paulo' Lo-ngimine' Gamazi5 Ido' gonou' ve lingine nene Kilisito' gamazi lido' gili di minani' gilivosa me misubouko gizebo i-lingidaa' navetine nene evene' nabate nizave li engikumu' lengehelele izivo mini lutine mili hamo' gehepeve i mini lilizado' gili di gelekele' i-ngidi minilizave. 6 Ido' gonou' ve lingine gizebo vete nete lezemu' ningi lamine' gililizave li engi' ve'nido' nene gono amuzo mili daa' nave gili gono di minisa ido' alinge' gizebo vetine nete ningamavo gono gilizevo igi di minaa' nani' ne'mine nene amilo. Kilisito' goboni ve gihilelite gono dalizani' monovo lisihetokovo' nene e'meti O'moso'mo gilido' nene e'meti gizebo vetine nete gono lingimilizani' nene lutine laminetotikovo' dalo. 7 Ee, evenekumu' gono dami asi Guvelesi vemu' gono dani' gilivosa lingine nene lutine lamine' o minivo a'mine gizebo vetine nete gono lingimilizani' nene dalo. 8 Lingine mo gili nizani' ma neive. Ve malite gono lamine' dalizani' nene Guvelesi ve'mo meni lamine' ngemeleseive. Ido' a'mine ve nene gelekele' ve nilizahe ido' gelekele' ve minami haza ve nilizahe a'mine hamo hamo' mukito' nene gono dalizani' votigilelo' votigilelo' ogo meni ngemeleseive. 9 Ido' gonolo' veti gizebo ve'ine lingine a'mine'mine igi gonou' vetine nene monovo laminekovo' i-ngidilo. Lingine gili nizave. Gizebo ve lengi' nesi gonou' ve nesi gizebo vetine hamo' minive nene Okulumoku' Guvelesi ve hamo' nene neive. Ido' aza nene ningivo laza linge ma dizo nonivo linge ma limi minikevo minamo laza mukito' nene lisihetokovo' none. Nemu' nene gizebo ve lingine gonou' ve nene gono amuzo mili dalizangumu' ve li golise gililiza inite' inite' i-ngidaa' nani' nene huli monovo laminekovo' i-ngidilo.
O'moso Biluva' I-daa' Ave Lovo O-ngemeloningumu' Nene Laza O'mosolati' Lovo Hizaa' Inite' Dosa Mineloningumu' Paulo' Lo-ngimine'10 Ido' naza gamazi lo osu' nolo ti' lo noluve. Lingine Guvelesi vela vi gi'mizi mini eitatikisi amuzo disa ele'vole' igi minilo. 11 Satani ne'mo gotine izo do gopo'napa o-lengedo lingivile' olosa iline' nene lingine mo limi ingami ha ele'vole' igi oti minilizangumu' ve li O'mosolati' lovo hizaa' inite' muki' nene di okodida igisa minilo. 12 Ido' laza ne'mino lovo hizaa' inite' O'mosolati' do ngolo minelone' nene nanitekumu' ve. Laza lovo olone' nene haza evene' leli' okodesi ne'mine minani' nene lovo o-ngemelone' nevoba asi Satani'mi zuho goloso guve'inesi ve naba amuzo'ine ato atokisi minave okulumo' gahevela minaa' nani' inite' ingine nene me misubouko evene' liti'musou' ne'mine ha minavelo' nene amuzo mala' mala' i-ngidi gizebo i-ngidi minaa' nave engikisi lovo hizelone' nemu' nene O'mosolati' lovo hizaa' inite' nene do ngolo minelone. 13 Nemu' nene Satanilati' ve goloso ingine lovo i-lingimilizangu' nene lingine limi ingami ha oti pehe li amuzo mili mini mo ngivile' igi osu' li minilizangisi O'moso'mo lovo hizaa' inite' muki' lemaa' neine' nene ha di minilo. 14 Ido' ne'mine igi lingine lovo hizi ngivile' ilizangumu' ve li ele'vole' igi oti mini gamazi laminetokovo' laa' monovo ne'mo nene gopotido' leti ne'mine lolo' ogo minavo ido' monovo lisihe' ogo molo minaa' ne'mo nene losodido' lepese ne'mine lolo' ogo minavo 15 ido' mono' gamazi lamine' hongu lo minaa' monovomu' lo-lemaa' neine' ne'mo nene lisi ngi li minilizangumu' suu' ne'mine lolo' ogavo 16 inite' linge muki' ne'mine disa Kilisito'nimu' gili ele'vole' iga' nani' nedunu' nene ve golosolati' olo' lo minine' elese aline' nene bili lihizi di hulilizado' i minilizani' nenako nemu' nene a'mine gili ele'vole' iga' nani' ne'mo nene lepese naba ne'mine lolo' ogavosa di minilo. 17 Ne'mine igi O'moso'mo do lu' izaa' neine' ne'mo nene lovo angilitine ainidunu' lili' ani' ne'mine lolo' ogavo di gihi mini O'moso'mi gamazi ei' Sikalahu'veli'mo lengemaa' neine' ne'mo nene bainati mite' ne'mine lolo' ogavo di minilo. 18 Ne'mine igi mini lingine nene O'moso'mi Sikalahu' ne'mi amuzololo' nene gamene gamene O'mosola li mini inite' nanitekumu' vise' ilizahe nemu' nene O'mosola livo' minilo. Ne'mine ilizangumu' nene gosele' lengebelamivo lutine okise ongamivo mini O'moso'mi zuho muki' engikumu' nene O'mosola livi' livi' igi minaa' ilo. 19 Ido' naza Izesu' velemu' ogo ezemu' gamazi lamine' gomu' suno' minine' nene lo soto' oga' nouve nouvoni' nenako nemu' nala' numungu' huli-nidikevo nouvongukisi a'mine gamazi lamine' nene lovo' kiselevo' ogo lo soto' olodo' o neine' nenako nemu' nene lingine O'mosola lilizangu' nene lovo' kiselevo' ogo lo soto' olongumu' ve li nenikumukisi nene Guvelesi ve'mo ve'ne do lapa nomine' ogavo a'mine gamazi lamine' nene nehelele izamivo ve'ne telo lo soto' olongumu' ve li O'mosola nenikumu' lilo.
Paulo' Luhuvo Gize Osu' Lolosa Geke' Lo-ngedo Gizine' Gamazi21 Naza mela mine molo nouvongumukisi ido' gono do nouvongumukisi nene Tikiko' vo lo-lengeme osu' lilive lo imiselekuvo novive. Aza nene Kilisito' aleve leli' zuho Guvetesi ve'mi gelekele' izipe've lisihe' lamine' neivo lu'ne emaa' nouve minive 22 ne'mo leli' gamazi nene lo-lengemo muludingu' do lamine' ilive lo imiselekuvo lengita nesene novive.
23 O'moso metehosi ido' Guvelesi ve Izesu' Kilisitokisi ingine hongu lo minaa' monovo nene neze zuho lengita di soto' i-lingidi ido' lingine engikumu' gili ele'vole' ado' nene imine' mili lutine ge neme ne geme li minilizani' amuzo nesi nene di soto' i-lingidilisiho. 24 Ido' lingine Guvetesi ve Izesu' Kilisitoda gi'mize lamine' igi lutine mudise ele'vole' igi imaa' ani' aleve mukita nene O'moso'mi nasahili' ne'mo mine molo minivo.
Moda ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 13
Ogo Molo Nonivo O'moso'mo Ninge Lamine' Iline' Ne'mi Gamazi Lo-ngimine'1 Lingine monoku' nene hamo' zuho lili' igi mini lutine nene ne geme ge neme li minaa' nani' nene lengitati' huko vamivo mini di vi minilo. 2 Ido' evene' malite venenga ve ma engi' minada ikevo ngele'mize lamine' igi haza evene' nene ne'mine noo-ngidube li gili angelo' nene ngele'mize lamine' ani' nenako nemu' lingine venenga ve ngele'mize lamine' ogakumu' nene gili hulikevo gatine molalive. 3 Ido' Izesu' evenele ma nala' numungu' huli-ngidikevo minangu' nene lingine engikisi makato' nala' numungu' mini mulumo alumo gili nizani' gilivosa engikumu' gili mini hize ele' i-ngidi minilo. Ido' lingine ha vetinesi mini olihe ma hili vamanako lengikisi nene a'mine'mine igi goboni mili-lingidilizani' nene agae ma hize ele' i-lidavoo li minilisanako nemu' nene goboni mili-ngidavo minaa' navemukisi nene gili mini hize ele' i-ngidi minilo. 4 Ido' vene' vemoho' gopo' napa ingalizani' nene O'moso'mo lihime ngemeleseinako evene' muki' nene vene' vemoho' lili' iga' monovomu' nene gili lamine' i mini di gopo ami lisihe' lamine' igi mini eledingesivo' ido' vadingesivo' ingalizave. 5 Ido' Guvelesi ve aza lengi' mo keke' hulo-lengedo vo haha amolosuve lo line' nenako nemu' lingine lutine nene moni henenilo' vaalive. Inite' gohi ma daloinako li mumuzo' ami lingine di minani' inite' nene leli' votigilelo' lisihe' o neive li gili hongu li lamini minilo. Ee, Guvelesi ve aza lengi' hulo-lengedamolosuve line' nenako 6 nemu' nene laza gopo gate gelamo ezemu' gele ele'vole' ogo mono' godolou' ti' li gizi nizani' gamazi ma nene ha ti' lo lolosune:
Guvelesi ve aza hize ele' o-ledaa' neinako
laza inite' mamu' lehelele izelido' nomivo
ido' evene' nete ma di goloso i-lidilizado' minamune.
7 Ido' O'moso'mi gamazi li-lingimave gizebo vetine ingine mono' akalo' nivi hilani' engita nene gili mini gizeka'nido' nene ningi hehe li mini nge'meti nivi ingine O'mosomu' gili ele'vole' igi minaa' ani' monovo'ine ne'mido' nene lingine api'napi' igi di minilo. 8 Izesu' Kilisito' aza nene gomu' minine' monovo'vesi hazavo' mino monovo've nene do ato' amo idisesi nene mo a'mine'mine ogovo' mino mine do voo mineleseinako 9 nemu' nene evene' ma mono' gamazi ve li soza gamazi ato ato' li-lingimilizani' ne'mo gatine hizalize. Lute hize ele' oloseive li noso' nite' naakumukisi li-lingimilizani'za lute hize ele' o-ledaa' neine' inite' nene noso' nite' nevoba asi O'moso'mo nasahili' o-ledaa' neine' ne'mo lute amuzo molavo ne'mo nene lamine' iline' nenako a'mine noso' nitekumu' li-lingimilizani' gamazi gili daa' nave nene a'mine initeli'mo ngele'mize lamine' amaa' neine' nenako ne'mo gatine hizalive. 10 Ee, O'moso imani' noso' initekuti' nene ha nalisave li li-lingimilisani'za nemu' lo-lengemeloze. Gililo. Sipisipi ize nevo'mine bili O'moso'mi holomolo' mili gizi imisa naa' nani' ne'mine inite' gelo minivete Kilisito' nene leli' sipisipi nevo'mine initete lolo' ogo lelita mine molo neive. A'mine Kilisito' nene O'moso belo gize emaa' sipisipi ize ne'mine lolo' ogo neivosa laza nene ei' Izesu'nimu' gele ele'vole' ogo minaa' noune' ne'mo ei' Izesu' oko'no naa' noune' gelave. Ne'mine oga' noune'za Zuda veti mono' numuno ado' seli numuno avazahalo' gizani' miningu' nene vi hili mini sipisipi nevo'mine bili O'moso imanguti' naa' nave ingine nene leli' sipisipi izete ne'mine lolo' ogo neivo laza eze oko'no nene naa' noune' gilivo minaa' noune' ne'mine igi ingine gohi Izesu' oko'nosi nene nalizave lo O'moso'mo gele ngemamine' ve. 11 Ido' gele ngemamine' nene Kilisito' avazahalo' ingine nene ize ma bilikevosa eveneto' medelo mino O'moso inite' lehize-daa' ive naba aza a'mine izeliti vanise'ne nene eveneliti lihime'ine apaselingumu' ve lo O'moso'mi kekeize atoli'mine lo minine' numuno lulouko nene do dizo hibi' izo O'moso emavo sikizapovo nene mo keke' nami di vi numuno ebe' heta gizi'votaa' ani' nenako nemu' a'mine'mine igi ize ne'mi avazahalo' minive bilangutikisi nene ingine mo nani' gilivo minilizave lo ma gele ngemamine' ve. 12 Ido' a'mine ize ne'mi vanise've nene O'moso imi sikizapovola nene di vi numuno ebe' heta gizi'votaa' ani' nenako ne'mo Izesu' aza ei' vanise'vedunu' eveneliti lihimete apase-ledo O'moso'mi evenele lolo' ogo minelonido' do lisihe' o-ledelesa Zelusalemi numuno ebeli'mi gesi gatedoti' lemo heta ogo mulumo gelo hiline'. 13 Nemu' nene Zuda veti gesi minguti' lemo vida nene lazasi lemo vo heta ogo ezela gi'mizo mino eze ovozo hiline' inite' i-di minaa' ani' ma'mine igi leli' lovozo helelone' inite' i-lidi minilizani' nene gopo gehe do vuke'zo. 14 Ido' ezemu' lovozo helelone' inite' geho Zuda veti gesi minguti' lemo vo heta olone' nene minevo' minevo' iline' numuno ebete me misubou' nene ma minamivo minevo' minevo' numuno ebete nene alinge' soto' o-ledelingumu' gelo a'minemu' gizebo ogo ne'mine olone. 15 Nemu' nene eze evenele nene none lo leli' veteti' eze gulive oga' noolonivete a'mine gulive nene do oto minelonido' o neine' nenako nemu' nene Izesu' akate vele-lidido' nene e'meto O'moso ize bili imaa' ani' ne'mino laza nene gamene gamene veteuti' O'moso opo'ni lo-emo minelone. 16 Ido' evene' nasahili' i-ngidi inite'ine nomivo nizani' aleve nene inele i-ngidi minilizani' ne'mo ize ato ato' bili O'moso gizi imaa' ani' inite' ne'mine lamine' ma imani' gelavo mulunou' lamine' geleleseinako nemu' nene ne'mine ogakumu' gatine molalive.
17 Lengi' monoku' gizebo i-lingidaa' nave nete di minaa' nani' gono'ine ne'mi monovomu' nene alinge' gamene nabalo' O'moso'mi velelo' li soto' ilisanako nemu' gili mini ingine nene lengi' monovotido' gizebo lamine' igi di lisihe' i-lingidivo' minaa' nave. Nemu' nene lengikumu' geni ngebelamivo gono'ine nene ngolize izi lu'ine laminetotikovo' daa' ilizave li lingine engi' gamazi lilizado' gili di mini gelekelekovo' i-ngidi minilo. Ee, ingine lengikumu' gosele' ve li geni ngibilivo gono dalizani' ne'mo lengi' lengele'mize lamine' amilizado' o neine' nenako nemu' liliza gamazilo' nene gelekelekovo' i-ngidi minilo.
18 Laza gamene gamene monovo lisihekutikovo' ogo molo minelone lo gelo minaa' noune' nenako laza gilune' leli' lute nene O'moso'mi velelo' lisihe' goloso o neive losa gele none. Nemu' nene lingine O'mosola lelikumu' ve li li minilo. 19 Ido' O'mosola nenikumu' li-nidikevo ne'mo nele'mize lamine' ivo lengita lite' losa tine' molo alove lo amuzonga noluve.
Gamazi Lo Osu' Lolosa O'mosola Laa' Ne'mino Line'20 Ido' O'moso nene zou lo minaa' monovo do soto' o-ledaa' ive mino aza nene ei' evenele sipisipi ize ne'mine gelo minunive leli' gizebo vete naba Izesu' Kilisito' aza vanise've lepo leli' gele daloningumu' ve lo O'moso'mo lo huko-lidine' minevo' minevo' iline' gamazi do amuzo molavo gohi hilinguti' do ote-dine' ne'mo 21 O'moso aza nene lingine ei' lulolo' e'meti gili dalizangumu' ve lo ne'mine ilizado' do lisihe' o-lengedo monovo lamine tamine' muki' nene lehize-lengedo Izesu' Kilisito' amuzo ne'mo lutingu' gono do eze ninge lamine' iline' monovo nene do soto' o-lengedelive lo ido' eze opo'ni livi' livi' igi mini izi hukamavo minevo' minevo' ilive lo mo ne'mino miniliho lo noluve.
22 Neze zuhokizo, lutine do ngi lo-lengedo luhuvo inite' mene do li'nibe ogosa gizuvoni' nenako nemu' nene gosele' lengebelamivo gati gili minilizave losa lengita amuzo molo noluve.
23 Ido' ti' lo nolo-lingimuze. Gililo. Leze zuho Timoteo'ni ma nene nalato' minidoti' mo imiselikeve. Ido' mo imiselikenako aza lite' lo nouvoda ogo heteleline' nene ninge-lengedelesa lengi' nizada nene makato' ogo hetelelesusive.
24 Ido' lengi' gizebo vetine nesi O'moso'mi evenele muki' nesi nene longopo'ni noluze. Gati li-ngimilo. Ido' O'moso'mi zuho Italia misuboukoti' minani' ingine netesi longopo'ni nilave.
25 O'moso'mi nasahili' ne'mo nene lengita mine do vo miniliho lo noluve.
Moda a'nesi' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
ESVthroneDavidIsa-Rev
KJVWHNUJohn 1
© Tyndale House, Cambridge, UK - 2018


Titus 3
Monovo Laminekovo' Ogo Molo Mineloningumu' Gizine' Gamazi1 Gei' gizebou' minani' evene' nene gamazi do gosoho' ogo ti' lo lo-ngeme ngeme' ogo minezo: Ingine ngamanisi ido' ngamani gono di lelito' gizebo igi minaa' avesi gelekele' i-ngidi gamazi'ine gili dalizave. Alinge' gono lamine' atoli'mine atoli'mine nasahili' oga' gono ne'mine soto' iline' nene ha dalone li amuzo mili gili minilizave. 2 Evene' mamu' ngemenga lami lovo lolize hizami hongu ve mini evene' muki' nene nasahili' i-ngidi minilizave. 3 Lazasi gozopo' nene a'mine'mine ogo negi hizo ladani ogo gamazi gele hulo gopo minune' ve. Ne'mine ogo inite' goloso ato ato' lumo helaa' ine' ido' lanite' gelaa' une' inite' nemu' gelekele' o-do mino evene' igi mili iga' nani' ne'mine ogo molo mineloninako lo gituho' no mikile' oga' une' ve. Ne'mine ogo nonivo evene' muki' biluva' i-lidi minikevo lazasi biluva' o-ngedo minaa' une' ve. 4 Ne'mino nonivo alinge' lele'mize lamine' oga' ive O'moso'mo eze nasahili've nesi ido' lulo limine' nesi do soto' ogo lelebizo do lu' izine'. 5 Do lu' izine' nene laza inite' lisihe' ogo molo oga' noune' nemu' ve lo gilivoba asi've lelikumu' mulumo giline' nemu' do lu' izine' ve. Noso izo do izipe gosoho' soto' ani' ne'mine o-ledo eze Sikalahu've ne'mo lemeni dameni gosoho' limine' ne'mine ogo do lu' izine'. 6 Ee, do lu' izaa' ive Izesu' Kilisito' gono davo ne'mo O'moso'mo eze Sikalahu've vauve elo lehize-lidine'. 7 Nasahili' o-lidine' nemu' lele'mize lisihe' ogo ele'vole' ngemeni dameni disa minivi' minivi' ilizave lo eze Sikalahu've lehize-lidine' ve. Ne'mine ogo laza ezesi mino minevo' minevo' oloninako lo gilingili ogo dalosa gilune' inite' nene molo-lidine'. 8 Gamazi mene gihile lamine' line' ne neive.
O'mosomu' gili ele'vole' igi nizave ingine ga'ine hamo' gili inite' lamine' ato ato' evene' hize ele' i-ngidaa' ne'mine nene amuzo mili igi mili minilizave loo luvoni' gamazi mene amuzo molo lo-ngemeline lo nogiluve. Gamazi mene lamine' neinako evene' muki' hize ele' o-ngedelido' o neive. 9 Abelenga gamazi ido' haza gamazimu' vise' igi li volelo' melo' igi minaa' nani' nesi gele hulo mehenga emo ido' avo'ningi gulive'inemu' li naza evene' nabaliti nga'vopilemo' nouve li engi' oko'ine di dizi di naba igi di hutile' igi laa' nani' nesi gele hulo mehenga emo ido' Mose' Zuda vemu' lou' gamazi lo huko line' nemu' ato ato' gamazi li lovo lolize hizi minaa' nani' nesi haza gamazi gopo gamazi gihile nomine' nenako gele hulo mehenga emezo. 10 Evene' malite gamazi di gopo igi li mono' mulise hizi ho'li nizavo ma do vevese-ngedelesa ga'ine do gamene hamope setape lo-ngemanivo gilamavo ma ize' molo do hulo-ngedezo. 11 Gele nabe. Ve ne'mine ve nene peleseve' izaa' ave lu'ine gopo o vine' mini ingine igi mili iga' ani' ne'mo engi' monovo'ine do soto' ogave.
Paulo' Tito'ni Gonomu' Lo-emo Evene' Geke' Lo-ngidine' Gamazi12 Naza Nikopoli ebeku' vo mino hepe' naba eleline' gamenelokisi nene a'mida minelove lo lo hukokuze. Atema'ni he Tikiko'ni he gei' nanida imiselekuvo vo hetelavo ma gaza nene a'mine mineloni' ebeta alove lo amuzo molozo. 13 Ido' ve seta' ado' Apoloki ido' lou' gamazi li hukani' gelaa' ive Zenaki mono' gono di vilisido' inite' mata' vise' ikelisize. Nemu' akalo' inite' mata' amuzo molo vise' ogo do soto' o ngemezo. 14 Inite' lamine' ogo molo ogali'mi monovo ningi gili lamine' ilizangumu' nene leze evenete zuho Izesu' evenele muki' ingine gono lamine' di'mi vilizado' nene lu'ine milalizave. Ne'mine igi evene' ma initekumu' vise' igi geni ngebelavo ma hizi ele' i-ngidilizave. Leze zuho engita monoli'mi gihile nomine' minikelizaze.
15 Nezesi maka' none' aleve ingine gopo'ni nilave. Monokumu' ve li lu'ine limaa' nave ngopo'ni nolo-ngiduze. Gaza lo-ngemezo. Nasahili' o-lengedelive lo O'mosola noluve. Moda ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Colossians 3
Lingine Nene Kilisitolesi Hiliisa Lutine Hele Neinguti' Nene Kilisitolesi Gohi Oti Minevo' Alevo' Igi Nizani' Nenako Lengemeni Dameni Litehelo' E'metami Lengemeni Dameni Gosohoto' Nene E'meti Igi Mili Minilizave Lo Paulo' Lo-ngimine' Gamazi1 Nemu' nene Kilisito' hilinguti' O'moso'mo do ote-dingu' nene lengikisi lutine helavo minanguti' nene maka' do ote-lengedavo nizani' nenako nemu' nene lingine Kilisito' O'mosoloti' lemo mino ana hulaa' ida neida Okulumoku' minine' monovo danavavo' nene dalone li gili mini gono di minilo. 2 Me misubou' minine' initeto' nene lutine milami asi Okulumokuko neine' monovo danavalokovo' nene lutine mili gili minilo. 3 Ne'mine noluvoni' nene neemu' noluve: Lingine hili nizani' gelavosa minevo' alevotine gihile nene Kilisitongu' haleke neine' nene mo O'mosola neive. 4 Ne neiha minevo' alevotine'mi izeleho Kilisito' ogo soto' pizeline' nene linginesi a'mine'mine igi lengemeni dameni okodine atoli'minesi maka' soto' ilisave.
5 Nemu' nene lingine me misubou' monovo danava goloso lutingu' neine' ado' vene' vemoho' gipe alu gopo ingaa' monovosi ido' lute do goloso iline' monovo ato ato' nesi ido' inite' goloso mamu' lutine otavo ninge lamine' oga' nesi ido' inite' gohi masi masi dunivoo lii mumuzo' oga' monovo nene soza o'mosolo' gelekele' oga' monovo ne'mine nenaze a'mine nesi nene mo ngibili hilani' gelavo mudise hulisa minilo. 6 O'moso'mi gamazi gili huli ne'mine monovo igi mili iga' avemu' nene O'moso izebolo' molavo lihime ngemeleseive. 7 Ido' linginesi gomu' a'mine ne'mine monovo nene lengi' lutine'mine lolo' ogavo minangu' nene a'mido' e'meti igi mili minaa' ani' ma neive. 8 Ne'mine igi minani'za idise a'mine nene hulisa ma me'mine monovo nesi nene hulilo: Ado' lingizebolo' mala' mala' nesi ido' evene' singehe' goloso minaa' nesi ido' lukehe lakehe oga' monovo nesi ido' dovo ledevoka laa' monovo nesi ido' gamazi goloso laa' nesi nene mo mudise hulilo. 9 Lengiku' gamazi lilizangu' nene sozasi lamilo. Lingine gomu' lengemeni damenisi ido' a'mine'mo ogo molo oga' ine' monovo've golososi nene di hulisa 10 lengemeni dameni gosoho' di otuhani' ma neive. A'mine lengemeni dameni nene O'moso'mo lingine eikumu' gili vevesi osu' li minilizangumu' ve lo ei' a'mine lengemeni dameni do soto' ive'mi avazahalo' gehepeve nene gohi do gosoho' o'mo voovo' neive. 11 Ido' ne'mino do gosoho' o-lidingu' mene gomu' ho'lo ato ato' minune' monovo ma nene mo mudise osu' laave. Ado' evene' linge ma nene heta ato' aleve nGiliki aleve nevo'mine minavo linge ma Zuda aleve minunivo ne'mo ho'lo minune' nolihe ido' linge ma okodela O'moso'mi noso neivo linge ma nomivo haza nizavoo minune' nolihe ido' linge ma nene save dunive ne'mine nonivo linge ma nene save damave evene' loposo ne'mine minavo minune' nolihe ido' linge ma goboni ve minavo linge ma nene evene' maliti goboni ve minamo haza nonivo minune' nolihe laza ne'mino minaa' une' ma nene idise Kilisito' aza leli' mukiliti nabate lolo' ogo leli' nene mukiku' mine molo neine' nenako nemu' nene ne'mino ho'lo minaa' une' monovo ma nene mo osu' lave.
12 Ne'mino neine' nenako nemu' nene lingine O'moso'mo lengi' nene do kegeso do eita ogosa lulo lengeme neive ei' evenele nizani' nenaze. Lingine me'mine monovo nene di otuhi igi mili minilo. Ado' muludine hukavo evene' mulumo'ine ningaa' monovosi ido' nasahili' o-ngedaa' monovosi ido' okode do lemo minaa' monovo nesi ido' muludine laminekisi hongu lo minaa' monovo nesi ido' lingizebolo' molani' inite' ikevo ma goloso gelamo zou lo minaa' monovo nesi nene di otuhi 13 lengiku' evene' malite lingizebolo' molali inite' i-lingidika' i-lingidika' navo ma nemu' nene gosele' lengebelamivo gili huli a'mine lihime'ine nene huli-ngidilo. Ee, Guvelesi ve'mo lengi' lihimetine nene hulo-lingidine' nenaze. A'mine'mine igi lingine nene ge lihimeka hulo-gede ne lihime'ne hulo-nede livo' minilo. 14 Ido' lingine ne'mine mana'mine inite' igi mili minaa' naani' nene ngivile' ivosa inite' naba nene lutine ngemaa' monovo nene di otuhi igi mili minilizave. A'mine lute ngemaa' monovo ne'mo nene monovo lamine' muki' nene asabu' ize neivosa laminovo' minelonido' do hamo' o-ledaa' neive. 15 Kilisito' elese molo-lengedo lengele'mize eita ine' nene lingine lutine hamo' ogavo hongu li laminivo' minilizave losa ne'mine ine' nenaze. Lingine ne'mine mana'mine inite' ilisa gilii ma nene gomu' a'mine initekumu' ize' mili di ningi Kilisitodati' hongu lo lamino minaa' monovolo' nene e'metilizani' aka vele-lengedeline' initekovo' ilo. Ne'mine igi mini O'moso isaa' neve li opo'ni li minilo. 16 Kilisito' gamazi've nene lutingu' vauve goloso elosa mine molo minivo minilo. Ne'mine igi otohato gamazi gehepeve li ge apize neme ne apize geme ido' ge hungo' molo neme ne hungo' molo geme lisa mono' nama ato ato' mono' godolouti' mono' nama nehe idise a'mene laa' naani' mono' nama nehe ido' O'moso'mi Sikalahu' ne'mo lo soto' ogo lo-lengemeline' mono' nama nehe neeve nene li O'moso nene isaa' neve li a'mine nama nene lutinguti' gehepeve li-imaa' igisa minilo. 17 Lingine gono dalizangu' nehe gamazi lilizangu' nehe nadi' nadi' ilizahe a'mingu' nene Izesu' aza lengi' Guvetinesi ve miningumu' nene soto' ogo minelido' di milisa igi mili ei' Izesu'nimu' nene melehine O'moso isaa' neve li-di minilo.
Vene' Vemoho' Engikisi Izipaha'inesi Ize'ninge Me'ningesi Ido' Gonou' Vesi Gizebo Ve'inesi Ingine Igi Mili Iliza Monovomu' Paulo' Lo-ngimine' Gamazi18 Lingine Guvelesi ve'mi evenele nizanako nemu' nene vene' lengi' nene vadinge lilizani' gamazilo' nene gelekele' igi gili daakovo' igi minilizado' o neine' nenaze. Gelekele' i-ngidi minilo. 19 Ido' vemoho' lengi' nene eledingine lutine ngimi mini gosele' ngebeleline' inite' i-ngidamilo. 20 Ido' izipe lengi' nene izetingine metingine gelekele' i-ngidi minilizani' nene Guvelesi ve'mo gilivo mulunou' lamine' oloseize. Gamene gamene gelekele' i-ngidivo' minilo. 21 Ido' ize'ninge me'ninge lingine izipahatine gosele' ngibilivoovo' minikelizaze. nGizebolo' molali inite' inite' i-ngidi minamilo. 22 Ido' gonou' ve lingine nene me misubouko gizebo i-lingidaa' naavetine nene gamene gamene gelekele' i-ngidivo' minaa' ilo. Ido' ne'mini gelekele' i-ngidilizani' nene lengi' gizebo vetinelite lengikumu' ningi lamine' gililizave li engi' ve'nido' nene gono amuzo mili daa' naave gili gono di miniisa alinge' ingine ningamavo gono gilizevo igi di minaa' ne'mine nene amii asi Guvelesi vemu' golise gili mini lutine gonotidokovo' mili mini gono di minilo. 23 Ne'mine mana'mine gono dalizangu' nene eveneliti gono di-ngidamii asi Guvelesi ve'mi gono nidi-dani' gilivosa lutine laminetoti' gehepeve nene di minilo. 24 Ido' ne'mine ilizani' nene Guvelesi ve'mo a'mine gonotido' golo hizo salani molo-lidine' inite' nene menitine ne'mine lehize-lengedeline' mamu' nene gili nizani' nenako nemu' nene ne'mine ilisaave. Lingine gelekele' i-di nizave nene Guvelesi ve Kilisito'ni gelekele' i-di nizani' ve. 25 Ido' ne'mine noluvoni' nene ingine gamazi've avuto' igi monovo goloso ilizave nene hamokisi vo'nelo' ve ve lo ma ninge mate-ngedamo muki' nene monovo goloso ilizado' golo hizo lihime ngeme osu' loloseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Galatians 2
Paulo' Aposolo Gono Daa' ine' Nemu' Aposolo Lingelite Gilavo Lamine' Ingumu' Lo-ngimine'1 Neloti' kilisimasi fotini (14) ogo vavo Banabasikisi Zelusalemi numuno ebeta gohi dizo vusine' ve. Ido' dizo vusingu' nene Tito'nisi ele'mizo makato' vune' ve. 2 Ido' dizo vuvoni' nene haza dizo vamuve. O'moso'mo dizo vozo lo-nemavosa dizo vuvoni' ve. Ido' a'mida dizo vosa naza gono gomu' duvoni' nesi ido' gono idise noduvoni' nesi nene gopo soza inite' do minuvoni' gelalive losa Izesu' evenele guve'inesi ve minave engikovo' nene mulise mili minangu' nene a'mine gono daa' uvoni' monovo nene lo-ngimuvoni' ve. Ado' Zuda ve minamave heta ato' ve nene Kilisito'nimu' gamazi lamine' lo-ngemaa' nouvoni' nene ne'mine lo lo-ngemo ido' leli' Zuda veti monovo di ti' igi okodine lolovo huki hulilizave lo lo-ngemesa'muve lo a'mine lo-ngemaa' uvoni' gamazimu' nene lo soto' o-ngemekuve. Ne'mino lo soto' o-ngemekuvo ingine gilii lamine' ve lani' ve. 3 Ido' Zuda ve ma nete Tito'nimu' nene aza heta ato' ve nGiliki ve minine' nenako Mose' lou' gamazilo' e'meti oko'no lolovo huki huli-di Zuda ve lolo' i-dilizave lani'za Izesu' evenele guve'inesi ve nete gili ngimami Tito'nimukisi oko'no lolovo huki-dilizave lii ma li hukamani' ve. 4 Ido' a'mine Zuda ve nete Tito'ni oko'no lolovo huki huli-di Zuda ve lolo' i-dilizave lani' nene Mose' lou' gamazilo' gelekele' ogo a'mine'mi lulou' minunidoti' Izesu' Kilisito' aza evenele leli' do apase-lidine' nenako a'minemu' gilisa edamive li gili mo lamineto' nolihe li ningi gililisa ingine haleki suno' leli' vovoteu' igi gote izi Izesu' evenele minani' gili mini a'mine lou' gamazilo' gohi di gelekele' i-lidilizani' akamu' vise' igi minisa lani' ve. 5 Ee, ingine nete heta ato' ve nene oko'ine lolovo huki huli-ngidi Zuda ve lolo' i-ngidilizave li amuzo mili lani'za laza ingine Izesu'nimu' gamazi lamine' nene di gopo igi li-lingimikelizave lo a'mine gamazilo' gizebo lamine' okunivo gamazi gihile nene lamine' ha minelive lo engi' gamazilo' nene mo gele ngemamune. Ee, gamene ngomosi nene mo keke' gele ngemamo Tito'ni oko'no lolovo nene ma huko hulo-damune. 6 Ido' monoku' guve'inesi ve minani' gili minave ingine nene naza mono' gamazi lamine' lo-ngemaa' uvodo' nene gamazi ne'minesi imine' molo lo-ngemelesane li ma li-nimamani' ve. Ido' monoku' guve'inesi ve minani' gilivo minani' ve luve ingine nene mo guve'inesi ve minani' nolihe nani'mine ve minani' nolihe nemu' nene naza giluvo haza inite' lolo' ogave. O'moso ne'mo evene' ninge lamine' daa' neine' nene ingine dizi minangumu' ve losa ido' limi minangumu' ve losa ma nomive.
7 Ee, monoku' guve'inesi ve minani' nete gamazi ma ne'mino imine' molo lo-ngemeline li li-nidamani' ve. Asi monoku' evene' naba numuno langise ne'mini oti minave ve li li-ngidaa' ave Zakobo' ve Petolo' ve Zohane' ve nete lelikumu' nene lingine leli' daa' une' gono ma'mini daa' asive nene nizasive. Nemu' nene laza Zuda vetida mene gono nodunivo lingine nene heta ato' vetida vi gono dalisive li Banabasingisi adelo' dani' ve. Ido' ne'mine li adelo' dani' nene ti' li ningi gilani' nemu' adelo' dani' ve: Petolo' aza oko'ine lolovo huki hulaa' ave Zuda vela aposolo gono dangu' hize ele' o-daa' ive O'moso ne'mo naza heta ato' vetida gono do nouvongu' nene a'mine'mine ogo hize ele' o-nedaa' neine' nene soto' ogo minavo neloti' nene a'mine aposolo ingine Izesu'nimu' gamazi lamine' nene Zuda ve lo-ngemeline lo O'moso'mo Petolo'ni imiseline' ma'mino neze nene Zuda ve minamani' heta ato' vetida vo Izesu'nimu' gamazi lamine' nene lo-ngemeline lo O'moso'mo nimiseline' nemukisi ido' nasahili' o-nedo aposolo lolo' o-nidine' nemukisi nene ningi gilani' nenako nemu' nene heta ato' vetida vi gono dalizo li adelo' dani' ve. 10 Ingine gamazi gohi li-limami gamazi hamo' nene ti' li li-limani' ve: Lingine heta ato' vetida Izesu' aleve mono' li-ngimilisingu' nene ingine Zudaia misubouko goho' gahali' minave nene hize ele' i-ngidilizave li li-ngimilisingumu' nene gatine molamivoo. Ne'mine lani' nene naza mo ne'mine olosa amuzo molo minuvodo' lani' ve.
Adiokia Numuno Ebeta Minasingu' Paulo' Aza Petolo'ni Elemingumu' Line'11 Ido' alinge' Petolo' aza neni' minuvoni' numuno ebe' Adiokiala ogosa a'mida inite' ma ogo molo minine' lisihe' amine' nene soto' ogavo nemu' nene naza neida vo lo soto' ogo elemuvoni' ve. 12 Ido' elemuvoni' nene ne'mine ogo molo miningumu' nene elemuvoni' ve: Aza nene a'mine Adiokiala ogo hetelo miningu' nene Izesu' evenele zuho mukiliti guvetesi ve Zakobo' aza Izesu' evenele Zuda ve linge ma ngimiselavo Adiokiala olihe igi hetelamavo Petelo' aza nene monovo lamine' apizo Izesu' evenele Zuda ve minamavesi nene gopo makato' noso' nite' naa' ani' ve. Aza monovo lamine' apizo ne'mine oga' ine'za Zelusalemi ebetati' Zakobo' ngimiselive ingine igi hetelikevo Petolo' aza nene ti' lo gelo golise giline': Zuda ve linge muki' nene engi' lou' gamazilo' amuzo mili gili mini ingine heta ato' ve gomu' oko'ine lolovo huki huli Zuda ve lili' igisavo' nene Izesu' evenele lili' ilisave laa' nave. Nemu' nene a'mine Zuda ve ingine nenikumu' nene gaza heta ato' vesi noso' nite' makato' nani' ne'mo nene Zuda ve leli' lou' gamazite nene avuto' ogane li nelemilizahe lo gelo golise giline'. Nemu' nene heta ato' vesi noso' nite' makato' naa' adoti' nene vo noka' mineka' ogo mino gohi vo namo hulo lamine' ine' ve. 13 Ido' a'mida Izesu' zuho Zuda ve linge ma nesi Zuda vemu' golise gilangumu' nene a'mine'mine igi monovo di goloso igi ingine lu'ningu' nene laza heta ato'vesi noso' nite' makato' naa' noune' nene lisihe' o neive li ha gili minani' nene di haleki heta ato' vesi makato' naa' ani' nene hulikevo ne'mo Banabasi' nesi engiku' vo gi'mizo a'mine monovolo' e'meto a'mine'mine ine' ve. 14 Ingine Izesu' zuho heta ato' ve minanikisi makato' noso' nite' naa' adoti' huli alamani' ne'mo Kilisito' gamazi lamineli'mi akau' lisihe' igi vamavo naza ningo Izesu' evenele linge mukiliti ve'nido' nene Petolo'ni ti' lo lo-imuve: Gaza nene Zuda veuti' soto' aine' mino Zuda veti monovo hulo heta ato' vela bizaa' anive neke nene heta ato' vela bizo noso' nite' makato' naa' adoti' hulo alamo minaine' ne'mo nene heta ato' ve ingine gilavo gomu' Zuda ve lolo' ikevosavo' nene laza Izesu' evenele Zuda ve minunekisi nene bizo minelesune laine' gelave. Nemu' nene heta ato' ve nene Zuda veti monovolo' ngele'mize molalosa iline' nene ngelo lisihe' ilihe lo lo-imuve.
O'moso'mo Zuda ve Do nGu' Izaa' Neine' Monovo Nene Ato' Nevoba Heta Ato' ve Kilisito'nimu' Gili Ele'vole' Ani' Ne'movo' Do nGu' Izaa' Neidi'mine Ogovo' Do nGu' Izaa' Neive Lo Paulo' Line'15 Mo lamineto' laza nene Zuda ve minamani' heta ato' zuho Mose' lou' gamazi gilami gopo'napa minaa' aveuti' soto' une' nevoba Mose' lou' gamazi di minave Zuda veuti' soto' une' none'za 16 laza ti' lo gele none: Mose' lou' gamazilo' nene ngelo e'meto osu' lamolone' nenako a'mine lou' gamazilo' e'meto minelone' ne'mo do gamazite nomine' lolo' o-ledamo evene' hamokisi O'moso'mo do lu' izelido' do lisihe' gehepeve o-ledamoloseinako nemu' nene O'moso'mo evene' do lu' izelido' do lisihe' o-ledeline' nene lou' gamazilo' e'meti minangumu' ve losa nevoba ingine Izesu' Kilisito'nimu' gili ele'vole' angumu' ve losa do lu' izelido' do lisihe' o-ledeleseive. Nemu' nene laza lou' gamazilo' e'meto minune' ne'mo do lu' izelido' do lisihe' o-ledamivo Kilisito'nimu' gele ele'vole' olone' ne'movo' nene do lu' izelido' do lisihe' o-ledeleseive lo laza Zuda ve lingela nene Izesu' Kilisito'nimu' gele ele'vole' une' ve. 17 Ido' Kilisito'nimu' gele ele'vole' okunivo ne'movo' nene O'moso'mo do lu' izelido' do lisihe' o-ledeleseive lo gelo lou' gamazilo' e'metaa' akalo' vamune' ne'mo lazasi heta ato' ve ne'mine lou' avuto' oga' unive minune' gelavo nemu' Kilisito' aza nene evene' lihime daa' akalo' lele'mize molaa' ive neive lisa gililizaha o've mo keke' ne nomive. 18 Ido' lingine mo gili nizave. Petolo' aza heta ato' vesi noso' nite' ni minaa' adi'mo Zuda veti lou' gamazi nene mo hulo alamine' ve. Ido' alinge' heta ato' vesi noso' nite' maka' naa' ani' nene hulo haza minidi'mo a'mine gomu' hulokine' lou' gamazi nene gohi amuzo molalive lo gohi do oto e'metine' giline' ve. Ido' laza a'mine'mine ogo lou' gamazi'mi lulou' minaa' monovo mudise hulokune' nene gohi ma do oto e'metunidiniko laza lamine' mo lou' gamazi avuto' ogo lihime daa' unive minune' nene do soto' unidine. 19 Ido' ne'mine luvoni' nene nemu' luvoni' ve: Lou' gamazi nene ngenga lo gele damuvo a'mine ne'mo nebele hiline' gelavo ne'mo lou' gamazi'mi gesi mingu' minuvoni' nene osu' line'. Ido' osu' line' nene naza O'moso'mo lu'ne do ote-nede'mo vo minivo ei' lilidokovo' ezemu' gelo ogo molo minelove lo nemu' lou' gamazi'mi gesi mingu' nene gohi ma minamuvoni' ve. Kilisito'ni nene neni' lihime'nemu' lohoto' zalo' bilangu' nene nenikisi maka' nibili hilani' gelavo nouve. 20 Ne'mine ogo naza nene ve'nesi ha minevo' alevo' nouha Kilisito' ne'mo lu'neu' minevo' dovo' ogo minidi'mo nene nouve. Ido' idise me misubou' minevo' alevo' ogo nouvoni' nene O'moso'mi gipele aza lulo nemo nenikumu' lohoto' zalo' hilive eikumu' gele ele'vole' ogo nouve. 21 Ido' O'moso'mi lou' gamazi nene gele dokunivo lihimete nomine' minelonido' minidiniko Kilisito' nene hazamu' hilidine. Ne'mine idinako O'moso'mo nasahili' o-ledo Kilisito'ni imiselavo ogo lihimetemu' hiline' nemu' nene gele hulo naza Mose' lou' gamazilo' nene gele dosavo' lihime'ne nomine' minelesuve lamolosuve. Ne'mine ma oloni' nene O'moso'mo nasahili' o-ledo Kilisito'ni imiselavo lihimete nomivo minelone' akate vele-lidine' nene hazamu' vele-ledave lo mehe'ne imuvoni' geleleseinako nemu' nene mo keke' mehe'ne emamolosuve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Galatians 51 Ido' Kilisito' aza nene goboni ve gohi ma minamilisave lo laza Mose' lou' gamazi'mi gesi mingu' mino a'mine'mi goboni ve mino geni gono do minunidoti' nene do heta o-ledave. Nemu' nene gohi lou' gamazi ne'mi gesi mingu' lengele'mizi mili goboni ve lili' i-lingidikelizaze. Gamazi'ine nene gili huli hetavo' moni minilo.
Mose' Lou' Gamazi'mi Gesi Mingu' Vo Holalone' Nene Kilisitoda Vo Gi'mizune' Nene Vo Haza Ogavo Do Lamine' O-ledamoloseinako Nemu' A'mingu' Vi Hilikelizave Lo Paulo' Lo-ngimine'2 Ido' na'nise Paulo' nene ti' lo nolo-lingimuze. Gililo. Lingine gatine hizaa' nave nete lado' gili ngimi Mose' lou' gamazi'mi gesi mingu' vi hilalisa okodine lolovo huki hulilizani' nene lingine Kilisitoda vi gi'mizani' nene vo haza ogavo do lamine' o-lengedamoloseive. 3 Ido' okodine lolovo huki hulilizave muki' nene gohi do lamino lo-lengemeloze. Gililo. Zuda ve ne'mine lolo' okunivo nemu' O'moso'mo do lu' izelihe li lingine okodine lolovo huki hulilizani' ne'mo nene Mose' lou' gamazi ngomo' naba' vaito' nene gili di osu' lilizado' o mineleseive. 4 Ido' lingine O'moso'mo evene' lisihe' lamine' gehepeve ve lo-ledelive li Mose' lou' gamazilo' e'meti osu' lilisa ilizani' nene lingine Kilisito'ni nene mo huli-di mehedine imikeve. Ne'mine igisa O'moso'mi nasahili' nesi nene mo hulikeve.
5 Ido' ne'mine noluvoni' nene nemu' noluve: Laza Kilisitoda vo gi'mizunive nene okode lolovo huko hulo nolobe huko hulamo nolobe nemu' O'moso'mo leli' do lu' izelesa gala giline' nene do atoli'mine ma amoloseive. Ne'mine amoloseiha asi Kilisito'nimu' gele ele'vole' o none' ne'mo lute ngemaa' monovo nene ogo molo minelone' neevo' nene inite' gihile neive. Ne'mino neine' nenako nemu' O'moso'mo leli' nene ve lisihe' lamine' gehepeve ve lo-ledelive lo gelo laza ne'mine ilingumu' gizebo ogo none' nene O'moso'mi Sikalahu' ne'mo hize ele' o-ledavo Kilisito'nimu' gele ele'vole' ogo minuningumukovo' nene evene' lisihe' ve lo-ledeline' nenako nemu' nene luvoni' ve.
7 Gomu' nene lingine mono' akalo' lamini vivi' vivi' igi minani' maloti' idise nene mono' gamazi gihile malo' e'metami api' igi mehedine imilisa nani' nene zaho gatine hizo mono' akatine hize tilavosa ne'mine nave. 8 A'mine mono' akatine hize tilo gatine hizive nene lengi' vise lo-lengemo do eita ive ne'mo nene gatine hizavo ne'mine ma isa'mave. 9 Beleti do lulu izaa' ine' inite' zisiti nene ngomo lasolo ma do beleti lolo' olone' palauva' vaiku' nene nososi do gopo okunivo a'mine zisiti ne'mo palauvaku' mone oku' laa' neine' ne'mino evene' hamo hamo' ingine lengi' vovotingu' mini monovo goloso ma apizi lingimilizani' nene a'mine monovo nene lengita buu lo mone osu' lavo mukito' goloso ikelizave. 10 Ne neiha naza lengikumu' gelo ti' lo gele ele'vole' o nouve: Lingine Guvelesi vela vi gi'mizi nizani' nenako lingine nene neni' gele mino laa' nouvoni' mono' nene di ato' ami linginesi a'midokovo' gilaa' ilisave. Ne neiha lengi' lengele'mize gopo oga' neive nene zaho nolive. A'mine ve nene O'moso'mo lihime've emavo mulumo gono daloseive. 11 Ido' naza Kilisito'nimu' olihe gele ele'vole' amosa ma evene' muki' oko'ine lolovo huki hulilizani' ne'mo nene O'moso'mo do ngu' izeleseive lo gomu' laa' uvoni' ma nene idisesi ha lo-ngemaa' nooloseive li lingine gilaa' nahe. E'e, naza ne'mine lo apize ngemaa' uvodiniko Kilisito' leli' lihimetemu' lohoto' zalo' hilingumu' nene gele ele'vole' okunivo O'moso'mo do lu' izeleseive lo naza laa' nouvoni' nemu' goloso gilaa' nani' nene gohi gilamavo osu' lavo Mose' lou' gamazi'mi gesi mingu' vi hili nizave engi' nete neni' goboni mala' mala' i-nidaa' amadine. 12 Ne neiha O'moso'mo lengi' nene elese molo-lengedo do eita o-lingidine' nene lingine Mose' lou' gamazilo' gelekele' igi a'mine'mi goboni ve galapuso aleve ne'mini minami haza aleve minilizave losa elese molo-lengedo do eita o-lingidine' nenako nemu' nene ve ma ingine a'mine Mose' lou' gamazi'mi gesi mingu' nene vi minilizave li lengele'mizi gopo igi okodine lolovo huki huli-lingidilisa gilaa' nave ingine lengi' okodine lolovo nene huki hulilizado' nomine' nenako inite' ato' gohi ma huki hulilisa gili ma engi' inite'inesi vai' nene nanimu' huki hulamave.
Ee, neze zuho mate, O'moso'mo goboni ve minami haza aleve minilizave lo elese molo-lengedo do eita o-lengedani'za lingine laza nene lou' gamazi'mi goboni ve minamune' nenako olosa gilune' inite' muki' nene ha olosune li okodine'mo goloso initekumu' lanite' gelaa' neine' ne'mo lengele'mize gopo iline' aka've vilikelizave. Ne'mine ami evene' lute ngemaa' monovolo' gelekele' igi ge nasahili' o-nede ne nasahili' o-gede li minilo. 14 Ido' lute ngemaa' monovolo' gelekele' igi minilizave luvoni' nene monoku' gamazi hamo' ma neine' nene gele do osu' lolone' ne'mo nene O'moso'mi lou' gamazi vai' gele dune' geleleseinako nemu' luvoni' ve. A'mine gamazi nene ti' lo neive:
Gei' okongamu' gelaa' naine' ne'mino evene' ato ato' mamu' nesi gelo luka ngemezo.
15 Ne neine'za ne'mine ami lengi' okodingu' lovo lolize di soto' igi ge do leme-nede ne do leme-gede li minilizani' nene lingine vi tolovo ikelizaze. Ehe' igi ningisa minilo.
O'moso'mi Sikalahuli'mo Aka Lelebizidokovo' E'metelone' Nene Inite' Mali'mi Goboni Ve've Minamolosune Lo Paulo' Lo-ngimine'16 Ido' nemu' naza ma ti' lo noluve: Lingine nene O'moso'mi Sikalahu' ne'mo lilido' lilidokovo' nene e'meti igi mili minilo. Ne'mine igi minilizani' ne'mo lengemeni dameni goloso gomu' igi mili monaa' ani' monovo ma nene gohi damilisave. 17 Ne'mine luvoni' nene nemu' noluve: Gomu' lengemeni dameni goloso ne'mo ato' initekumu' lanite' gilivo ido' O'moso'mi Sikalahu' ne'mo ato' initekumu' gilivo ne'mine igi eze ivile' olosa ivo ido' eze ivile' olosa ivo igi mini lutingu' lovo hizi minaa' nasine' ne'mo lingine ilisa gilani' inite' nene amilizado' oga' neive. 18 Ne neiha lingine O'moso'mi Sikalahu' ne'mo aka lengelebizido' e'metilizani' nene Mose' lou' gamazilo' gelekele' igi ne'mi goboni ve've minamilisave. 19 Ido' gomu' lemeni dameni goloso ne'mi monovo nene ha soto' ogo neine' nenako ne'mino neine' ma nene lingine mo gili ningani' ma neive: Vene' vemoho' alu gipe gopo' napa ongo'mo monaa' monovo ido' ne'mine monovo lute do goloso iline' monovo ato ato' ido' lovozo helamo a'mine monovo ato ato' nene evene' ve'nido' do soto' oga' 20 ido' soza o'mosolo' ngopo'ni laa' ido' poisini inite pata' do minaa' monovo nesi ido' evene' lovo o-ngemaa' ido' lolize lovo oga' ido' ngizebolo' molavo mulu'ningu' goloso gelaa' ido' ngizebolo' molaa' ido' guvetesi ve lolo' olone li engi' oko'inemu' gilavo dizavo amuzo milaa' ido' lu'ine di hamo' ami izi ho'li vi eza ema vaa' ido' ga'ine ato ato' gilii izi ho'li mulise ato ato' lili' iga' 21 ido' evene' maliti initeto' mumuzo' ogo lukehe lakehe oga' ido' noso no sipaki ogo minaa' ido' noso ni sipaki goloso igi minaa' pati do soto' oga' ido' nevo'mine inite pata' muki' nene gomu' lemeni dameni'mi monovo nenako nemu' mo gili nizani' ma neive. Gomu' lo-lingimuvoni' ma'mino idise gatine do ti' lo noluve: Evene' ma ingine me noluvoni' monovo danava ma di minilizave nene O'moso'mo gizebo o neingu' ma vi hilamilisaze. Ehe' igi ningisa minilo.
22 Ne neiha O'moso'mi Sikalahu' ne'mo luteu' gono do neivo ne'mi gihile nene ne'mine monovo ogo molo minelesune: Lute ngemo nasahili' o-ngedaa' ido' muludeu' lamine' gelaa' ido' gopo gate gelamo lamino minaa' ido' lizebolo' molani' inite' ikevo ma goloso gelamo zou lo minaa' ido' mangi gatulo ogo minaa' ido' inite' ogo molo olo ma nene evene' go'ine izamo monovote lisihetotikovo' ogo molo oga' 23 ido' lemo zou lo minaa' ido' gomu' lemeni dameni goloso nene gohi ogalone lo ningosa minelone. A'mine ne'mine monovo lamine' nene ogo molo ogakumu' lou' gamazi ma ne'mine amaa' ve lo minine' ma nomive. 24 Ido' Kilisito' evenele zuho laza gomu' lemeni dameni golososi ido' a'mine'mo goloso initekumu' umo helo lanite' gelaa' ine' monovo'vesi nene mo lohoto' zalo' bele hilune' gelavo a'mine monovo danava goloso nene ogo molo amo minaa' noune. 25 O'moso'mi Sikalahu' ne'mo lemeni dameni gosoho' do soto' o-ledavo minevo dovo' ogo nounako nemu' nene a'mine Sikalahuli'mo aka lelebizidokovo' nene e'meto vo minelone.
26 Laza leli' okode do dize dize' ogo ne givile' o-gede ge nivile' o-nede lo mino ge mulu'neu' hizo do goloso o-nede ne mulungau' hizo do goloso o-gede lamo lamino mino a'minguti' ma livile' igi minilizangumu' nene lukehe ngebelamo minelesune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Galatians 6
Aka Golosou' Vikelizave Lo Ge Hize Ele' O-nede Ne Hize Ele' O-gede Li Minilizangumu' Paulo' Lo-ngimine' Gamazi1 Neze zuhokizo, lingine ve malite lihime nidavo ningi ma nene O'moso'mi Sikalahu' ne'mo aka lengelebizido' lisihe' gehepeve igi e'meti vaa' nave nete lingine nene amuzonga li-ngimami zou li lamini mini di hehe li-ngidi gohi ngele'mize akalo' ilo. Ne'mine igi mini lengita lengemengu' soto' o lengemelingu' nene linginesi a'mine'mine igi lihime diisa limi ingikelizaze. Gizebo lamine' igi minilo. 2 Ido' geni initeli'mi lulou' minii ma nene ge hize ele' o-nede ne hize ele' o-gede li minilo. Ne'mine igi minilizani' nene Kilisito' lo huko line' lou' gamazi malo' nene mo e'meti osu' lilisave. 3 Ido' lengi' okodido' gizebo lamine' igi mini ge hize ele' o-nede ne hize ele' o-gede li minilo luvoni' nene ve mali'mo evene' muki' minani' ne'mino haza minelidoti' nene aza eikumu' gelavo evene' linge ngivile' ogo dizo mineline' nene ei' lulo've golo izosa mo lemo ongalido' mineleseinako nemu' nene luvoni' ve. 4 Nemu' nene O'moso'mo leli' hamo hamo' gonote limine' nene daloninguti' olovo' amo hamo hamo' mukito' leli' gonote gehelone' nenaze. Nemu' nene lingine hamo hamo' langisetine igi mili minaa' nani' monovotine nene lamine' nolihe goloso nolihe ize' mili ningi' nalo. Ido' ve ma gaza evene' maliti monovomu' nene ize' molo gele guno o-ngedamo asi gei' monovokamukovo' nene ningo gelanivo lamine' o neivo ma nene a'minemu' golize izo minelinido' o neive.
6 Ido' mono' gilaa' nani' aleve lingine a'mine mono' apizi lingimaa' nave nene lengitati' inite' matatine lamine' nevo ma nolinguti' nene ize' mili lingela ngimilo.
7 Lingine mo gili nizave. Mingu' inite' zuho' ikevo ne'mi gihile've nene mo inite' zuho' ani' inite' ne'mine gehepeve izaa' neine' ne'minisa lingine igi mili ilizani' monovo nene monovo lamine' nolihe goloso nolihe alinge' a'mine'mi gihile've gehepeve nene lengita izeleseinako lingine inite' amaa' iliza initekumu' nene leli' lutelo' nene ha ogo molo O'moso golo izelone li gililizadi'mo lengi' lutine nene golo izikelizave. O'moso nene golo ngeli izamilisave. 8 Ve ma ingine gomu' ngemeni dameni goloso'mi monovolo' igi mili ilizani' nene a'mine gomu' ngemeni dameni goloso'mi gihile've nene mudise vo ladise oga' nene dalisave. Ne'mine ilisaha O'moso'mi Sikalahu' ne'mi emeni damenilo' e'meti igi mili minilizani' ne'mi gihile've nene a'mine O'moso'mi Sikalahutati' nene minevo' minevo' oga' ngemeni dameni nene dalisave. 9 Ee, laza monovo danava lamine' ogo molo minakumu' nene gosele' lebelamivo a'mine monovo nene hulamo hazavo' ogo molo minelone' nene O'moso'mo molani' gamenelo' a'mine'mi gihile've nene do soto' moloso' nenako nemu' laza inite' mata' lamine' nene ogo molo minelo ma gosele' asele' amo amuzo molo ogo molo minelone. 10 Nemu' nene ne'mine ogo laza nene evene' do lamine' o-ngedo nasahili' o-ngedelonido' o neivo ma nene laza evene' muki' nene ne'mine o-ngedelone. Ido' evene' ne'mino do lamine' o-ngedeloninguti' linge nene Izesu' evenele minikevo ma ingine nene leli' zuho nizanako gomu' nene engi' do lamine' o-ngedelone' aka do soto' ogo do lamine' o-ngedelone.
Paulo' Gamazi Lo Osu' Lolosa Ga'ine Do Geke' Lo-ngedo Gizine' Gamazi11 Gamazi mene imine' molo nogize-lingiduvoni' mene na'nise'ne neni' a'nedunu' nogize-lingiduze. Naba'mine luhuvo nogizuvoni' mene ningilo. 12 A'mine gatine hizaa' nave ingine oko'ine losuvolotikovo' igi mili iga' nani' inite' nene di soto' ikevo ne'mo Izesungumu' gili ele'vole' amani' Zuda vete engikumu' gilikevo lamine' ilive li gili lengikumu' nene okodine lolovo huki hulilizave li gatine hizaa' nani' nene a'mine gatine hizaa' nave nene Zuda vete goboni mili-lidikelizave li giladi'mo nene ne'mine iga' nave. Ee, Kilisito' aza leli' lihimetemu' hiline' nenako nemu' laza okode lolovo huko hulakumu' nene gele hulo eikumu' gele ele'vole' okunivo ne'mo O'moso'mo do lu' izeleseive lo Kilisito' evenele laza ne'mine laa' noune' nemu' Zuda vete goboni mala' mala' i-lidaa' nani' nenako nemu' gili ne'mine i-lidikelizave li ingine gatine hizi okodine lolovo huki hulilizave li li-lingidaa' nave. 13 Ido' oko'ine lolovo hukave ingine nesi nene Mose' lou' gamazi linge malo' nene gili di osu' lamani'za a'mine ve ingine nene linginesi okodine lolovo huki huli lelita igi gi'mizi minikevo ne'mo nene leli' guvete vilive lisa engi' oko'ine di dizilisa nene lengi' gatine hizi okodine lolovo huki hulilizave li li-lingidaa' nave. 14 Ingine ne'mine iga' naha neni' nene inite' mamukisi oko'ne ma do dizesa'muve. Asi Guvetesi ve Izesu' Kilisito' do lu' izelesa lohoto' zalo' hiline' nemukovo' nene do naba ogo minaa' nouve. Kilisito' lohoto' zalo' hiline' ne'mo naza me misubou' monovote goloso okode losuvoloti' nene evene' lamine' none lo okode do dizaa' monovo goloso nevo'mine nene mudise hulosa a'mine monovomu' giluvo mo hele osu' lani' nenako neni' lu'neu' nene gohi ma minevo' dovo' amilido' neive. Ido' Kilisito' lohoto' zalo' hilingu' nene nazasi hiluvoni' gelavo a'mine me misubou' monovo goloso ne'mo neni' lu'ne nene gohi ma do ote-nedamilido' o neive. 15 Laza nene okode lolovo huko hulosa none' nolihe huko hulamo none' nolihe ne'mo inite' gihile a'mingu' ma nomive. Asi gosoho' lemeni dameni lamine' do otuho minaa' ne'mo nene inite' gihile neive. Nemu' nene naza oko'ne losuvoloti' nene evene' lamine' nouve lo oko'ne do dizamo Kilisito' lohoto' zalo' hiline' nemukovo' nene do naba ogo minaa' nouve. 16 Ido' nemu' nene a'mine noluvoni' gamazilo' nene e'meti igi mili minilizave nene lengita O'mosolati' hongu nesi ido' mangi gatulo nesi nene mino Isilaele' zuho gihile O'moso'mi evenele mukitasi nene mine do vo miniliho lo noluve.
17 Gamazi nene mo osu' nolivo naza ti' lo noluve: Izesu'nimu' gele ele'vole' uvoni' nemu' goboni mili-nidi neni' oko'nelo' nibilani' hu'ne nene Izesu' ei' noso've ne'mino asi've molo-nedavo nouvoni' nenako nemu' nene gohi lihitehe' inite' igi geni nebeleli akalo' nele'mize milalizave lo gelamuve. 18 Ido' neze zuhokizo, leli' Guvetesi ve Izesu' Kilisito' do lamine' o-ledaa' neine' monovo've lamine' ne'mo lutingu' mine do vo minivo. Ne'mino miniliho. Moda ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Thessalonians 4
Mino Molo Nonivo O'moso'mo Gilivo Lamine' Iline' Gamazi1 Neze zuho mate, gamazi mo gize lengemekuvoni'za ma neine' nene lo-lengemeloze. Gililo. Guvetesi ve Izesu' ei' velemu' ogo gatine do amuzo molo lo-lengedo lingine monoku' igi mili minilizani' ne'mo O'moso'mo gilivo lamine' iline' ne'mi monovo apize lingimune' ne'minevo' igi minilo lo nolo-lingimune. Ne'mine igi nizani'za gohi amuzo mili minilo lo nolo-lingidune. 2 Lingine gili dalizani' gamazi Guvetesi ve Izesu' velemu' ogo gozopo' lo-lingimune' nene mo gili nizave. 3 O'moso'mo ne'mine igi minilizave lo gelo ti' lo laa' neive: Vene' vemoho' gopo' napa' monaa' nene huli evene' kekeize ve, ve lisihe' lamine' minilizave lo laa' neive. 4 Lingine hamo hamo' okodine di kekeize li mini evene' ve'nido' lihimetine nomivo minilizave. 5 Evene' ato' ato' O'mosomu' gilamavete vene' alumu' ngumo helepele' ivo a'minemukovo' gili di monaa' nave. Lingine ingine iga' adi'mine amilo. 6 Mali'mo ne'mine iline' nene ve gonoloho noso molani' nene avuto' ogo elenahine longo' ogo a'mine ve gonolohi inite've do gopo o-dalive. Ne'mine ilizave nene Guvelesi ve'mo lihime ngemeleseive lo gomu' ogo lo-lingimune' ma ve. 7 O'moso'mo lengele'mize molani' nene vene' vemoho' gopo' napa' monanguti' lutine nene goloduvosi minilingumu' ve livoba lutine nene guluvi' lamine' lisihe' minilingumu' ve lo lengele'mize molani' ve. 8 Nemu' nene a'mine gamazi gele hulilive ne'mo haza eveneliti gamazi gele huluhe lo O'moso'mi gamazi gele huloloseive. Ido' gamazi've gele hulilingu' nene aza O'moso nesi vasa ize-deleseive. Ee, eze Sikalahu've lamine' lengemaa' ive O'moso nene vasa' ize-deleseive.
9 Lutinedunu' nasahili' ge o-nede ne o-gede li minilizave lo O'moso'mo asi've monovo've lengelebizo lo lengeme neine' nenako laza luhuvo nite' gize lengemo lingine Izesu' evenele zuho linge nene lutine ngimilizave lo nanitekumu' lo-lengemelone. 10 Ido' lo-lengeme neine' ne'mine igi lingine Makedonia misubou' Izesu' evenele zuho mini'mi moni nizave muki' nene lutinedunu' nasahili' i-ngidi minaa' nave. Ne'mine igi nizani'za gohi amuzo mili li-ngimi minilo lo gatine do nolo-lingimune. 11 Ne'mine ogo gamazi ti' lo lo huko lo-lingimune': Zou lo mino evene' maliti gamazilo' nehe noso' niteto' nehe gopo domo dize dize ogo monamo leli' initetemukovo' gelo mino la'lisete adedunu' gono do minelone li ne'mine ilisavo' amuzo milalo. 12 Ne'mine ikevo nemu' evene' mono' gilamavete gilikevo monovotine lamine' mineleseive. Ido' ne'mini gono dalizadi'mo inite' matatine vai' lo minavo evene' mala initekumu' voku' voku' ma lilizado' o minamoloseive.
Guvelesi Ve Tine' Molo Ogo Do Ote-ledeline' Gamazi13 Neze zuho mate, gililo. Mono' gilamavete ingine hilavemu' gopo ga'ine gili mo hili osu' likeve li gohi ningamolosune li ive nama iga' nave. Ingine ne'mine iga' nani'za linginesi ne'mine ikelizave lo hilavemu' nene lo-lengemelouze. Gililo. 14 Laza nene Izesu' hilinguti' gohi otine' nene gele ele'vole' o none. Nemu' ti' lo gelelone: Tine' molo aline' gameneu' nene Izesu'nimu' gili ele'vole' igi hilave inginesi O'moso'mo ngele'mizo aloseive.
15 Guvetesi line' gamazi ma lo-lengemelesune: Misubouko vetesi nonive nete Guvetesi ve aline' gameneu' nene hilave ngivile' amolosune. 16 Guvetesi ve Okulumokuti' lemelove lo amuzo molo vise lavo angeloliti guve'inesi ve naba ne'mo nolo molavo O'moso'mi pikuli've ne'mo nolo molavo lemeleseive. Nolimivo Kilisito'nimu' gili ele'vole' igi minadoti' hilave ingine gomu' mili otilisave. 17 Otikevo evenele zuho lingela laza vetesi minelonive nene O'moso'mo lele'mizo dizavo a'mido' imine' molokunivo limuso avilelo' Guvelesi vesi maka' do bizelesune. Ne'mine ogo Guvetesi vesi minevo' minevo' ogo minelesune. 18 Nemu' nene lingine gamazi mene li volelo' melo' igi gili hilavemu' mulumo gilii ma ge do hongu lo-nede ne do hongu lo-gede li minilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 John 4
O'mosolati' Gamazi Nehe Atokuti' Gamazi Nehe Lo Izeka Hizo Geleloningumu' Gizine' Gamazi1 Lu'ne lengeme nouvoni' mate, O'moso'mi gamazi lo soto' oga' unive polohete none li sozasi laa' ave muki' soto' igi misubou' misubou' nimonanako nemu' engikuti' ve ma lengita igi soza gamazi li-lingimikevo gili ngimikelizave. Nemu' nene linginela igi Sikalahuli'mo lele'mize akalo' o-lede neive li mono' li-lingimaa' ave muki' gopo gili-ngimaa' nani' monovotine nene hulilo. Gopo gili ngimami gamazi muki' nene O'mosolati' nehe atokuti' nehe li gili ningilo. 2 O'moso'mi Sikalahu' ne'mo ngele'mize akalo' o-ngedaa' ivemu' nene ti' li ningilisave: Ve ma ingine Izesu' Kilisito' aza evene' okode ne'mine lolo' ogo soto' ine' ve li li soto' milalizave nene ingine O'mosolati' nizave li ningi gililisave. 3 Ido' ve ma Izesu'nimu' aza evene' okode ne'mine do otuho soto' ine' neive li lamilizani' nene O'mosolati' nizamave. Ingine Kilisito'ni lovo o emaa' ive'mi gamazi laa' ave nizave. A'mine Kilisito'ni lovo o emaa' ive misubouko soto' oloseive li likevo gili nizave. Ido' idi'nise mo soto' ogo omo neive. 4 Izipaha'ne zuho mate, lingine O'mosolati' soto' igi O'moso'mi gamazi lo soto' oga' unive polohete none li sozasi laa' ave nene ngivile' igi nizani' ma neive. Lengi' lutingu' minaa' neive ne'mo me misubou' ve ado' O'moso gelekele' i-damaveti lu'ningu' minive nene ivile' o neive. Nemu' lingine a'mine Kilisito'ni lovo i imaa' ave nene ngivile' i nizave. 5 Ingine misubou' ve O'moso gelekele' i-damaveti ngemeni damenisi minaa' nanako a'mine ngemeni damenilo' vo milise' iline' gamazivo' laa' nave. Likevo misubou' ve ingine lani' gamazi gili lanite' gilaa' nave. 6 Laza nene O'mosolati' soto' une' nenako ingine O'moso ningi gilaa' ave nene leze gamazite gili daa' nave. Ido' O'mosolati' soto' amave nete leze gamazite gili hulaa' nave. Ne'mine iga' nanako nemu' O'moso'mi Sikalahu' ne'mo do soto' ine' gamazi gihile lamine' nesi ido' gopo gamazi ado' O'moso'mi Sikalahuli'mo do soto' amine' gamazi nesi nene do kegeso ningo gelaa' noune.
O'moso'mi Monovo Nene Lulo Lemaa' Neive Lo Gizine' Gamazi7 Lu'ne lengeme nouvoni' mate, lute ngemaa' nene O'mosolati' neine' nenako nemu' laza lute ne geme ge neme lo minuke'zo. Ingine evene' lu'ine ngimi nasahili' i-ngidi minilizave nene O'mosolati' soto' adite ilisave. Ingine O'mosomu' mo ningi gili nizave ve. 8 O'moso aza lute ngemaa' monovo'mi meleho neine' nenako nemu' evene' ma ingine lu'ine evene' ngimami minaa' nave nete O'mosomu' ningi gilisa'mave. 9 O'moso'mo gipele hamo' leli' do lu' izo minevo' minevo' lemeni dameni do soto' o-ledelive me misubouko imiselavo lemo ani'. Nemu' nene O'moso'mo lulo limine' nene soto' ogavo ningekune. 10 Lute ngemali'mi monovo ti' ogo neive: Laza lute O'moso emamunivosa asi've gomu' lulo lemo lelito' medelo mino oko'no hulo helo lihimete apase-ledelive lo gipeleine imiseline' ve. 11 Lu'ne lengeme nouvoni' mate, O'moso'mo lulo atoli'mine ogo lemaze. Nemu' laza a'mine'mine ogo lute ne geme ge neme lo minelonido' o neive. 12 Evene' hamolitesi O'moso mo ningamune. Lute ne geme ge neme lo minelone' nene O'moso'mo lezesi bizo luteu' neivo lute imune' nene apa nite' amivo laminetokovo' lute eme gili' lo minelesune. 13 Ido' O'mosola bizo none' ido' O'moso'mo luteu' minevo' dovo' ogo neine' nene ningo gele none. Ido' naniteli'mo ningo gele none. Eze Sikalahu've leli' limidi'mo nene ningo gele none. 14 Meteho aza numudo' namado' ve do lu' izelive lo gipeleine imiselavo lemo ani' nene la'lisete vetedunu' ningune' nenako ne'mi gamazi lo soto' oga' noune. 15 Ido' evene' malite Izesu' aza lamine' mo O'moso'mi gipele neive li li soto' ave nene O'moso'mo engi' lu'ningu' minevo' dovo' ogo neivo ingine O'mososi bizi nizave. 16 Ido' O'moso'mo lulo lemaa' neine' nene ningo gele ele'vole' o none.
Lulo lemo nasahili' oga' monovo nene O'moso'mi emeni dameni gihile neine' nenako ve ma ingine lu'ine ve ma ngimi'mi vi minivi' divi' i'mi vilizani' nene ingine O'mosola bizi nizavo O'moso nesi engi' lu'ningu' minevo' dovo' ogo mineleseive. 17 Ido' Izesu' mene misubouko minevo' dovo' idi'mine ogo lazasi a'mine'mine ogo minevo' dovo' ogo nounako nemu' gamene nabau' O'moso'mo lihime ngemeline' gamenela nene lamine' minelone lo gele olobo' ogo none' ne'mo nene lute imune' nene apa nite' amo laminetokovo' eme gili' lolosune. 18 Lute ve ma emo ma a'mine vemu' golise gelamolosune. Lute emo gili' lune' ne'mo golise nene ehuso' oga' neive. Nemu' nene evene' O'mosomu' golise gilave ingine lihimete lemelihe li ezemu' golise gilani' ne'mo lu'ine imani' nene imi gili' lisa'mave. 19 Laza nene O'moso'mo gana' lulo limine' nenako nemu' O'mososi evenekisi lute ngemaa' noune. 20 Ve malite ve mamu' mulu'ningu' goloso ogavo lukehe ngibili minaa' niigi lute nene O'moso emaa' noune lilizani' soza lilisave. Ve ma ingine ningi nizave ma lu'ine ngimamilizani' nene ningamave O'moso nesi mo lu'ine imamilisave. Nemu' lute O'moso emaa' noune lilizani' nene soza lilisave. 21 Ido' Izesu' lo huko lo-lidine' gamazi ma ti' lo gelaa' noune: Lute nene O'moso emo ma evenekisi ngemelone' o neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 10
Izesu' Sipisipi Gizebo Ve Laminetokisi Golosolokisi Lo Molo Line' Gamazi1 Izesu' imine' molo ti' lo line': Naza lamineto' ti' lo nolo-lingimuve: Ve ma ingine sipisipi izeliti gesi minguko dizilisa nene gatenguko dizami aka atota gesi goholou' dizaa' nave nene mo a'mine sipisipi gizebo ve'ine minami gizengize ve goloso nizave. 2 Ido' ve ma gatengu' aline' ne'mo nene a'mine sipisipi izeliti gizebo ve gehepeve mineleseive. 3 A'mine ve aline' nene gatedo' gizebo ve ne'mo akahe si'ze-davo dizo ei' sipisipi ize'vela nene gulive'ine ogo vise lavo ei' nolo've nene lubamu gilika' gilika' igi ikevo ngele'mizo lemo vo guvisela voloseive. 4 Ido' ne'mine ogo ei' sipisipi ize've muki' ngele'mizo lemo gomu' molo-ngedo vavo ei' nolo've nene lubamu gili nizani' nenako nemu' nene e'meti vaa' nave. 5 Ve gohiliti no'ine nene lubamu gilamaa' nani' nenako nemu' nene ve gohi nene nge'meti vami golise i-ngidilisave. 6 Ne'mine lo aneza gamazi nene Halisaio' vesi evene' a'mida minavesi nene lo-ngimine'za ingine nene monovo nanitekumu' lihe li gili guno amani' ve.
7 Nemu' nene imine' molo Izesu' ti' lo line': Naza nene mo lamineto' gehepeve nolo-lingimuve. Sipisipi ize dizi ingaa' ani' gesi'mi gateni nene neni' nouve. 8 Olihe amuvo gomu' ave muki' nene gizengize ve guminelo' ve ne'minevo' minani'za sipisipi ize nete ingine ma gili ngimamani' ve. 9 Ee, neni' nene a'mine gesi'mi gateni nouvonako a'mingu' neniku' imi hili gesi minguko dizilizave muki' nene inite' mali'mosi do goloso o-ngedamivo laminekovo' minilisave. Ne'mine igi mini dizi limi igi noso' nite' ningi ni lamini minilisave. 10 Ido' gumine gizengizelo' ve ingine hazamu' ami asi gumine damine igi ngibili di goloso ilisavo' iga' nave. Ne'mine iga' naha neni' uvoni' nene ne'mine olosa amo asi neni' sipisipi ize'ne nene minevo' minevo' ngemeni dameni nene ingine dalizani' votigile ivile' ivosa lehize-ngedekuvo di ti' igi lamini gehepevevo' minilizave losa uvoni' ve. 11 Neni' nene sipisipi izelo' gizebo ve lamine' gehepeve ma ne nouve. Sipisipi izelo' gizebo ve lamine' nete nene sipisipi ize'ine di ngu' izilisa nene golise ami oko'ine huli hililizado' o neive. 12 Ido' monimu' sipisipi izelo' gizebo gono daa' ave sipisipi me'ninge minamani' nete nene loposo gulo navo ningilizani' nene sipisipi ize huli-ngidi golise vilisave. Ne'mine ikevo a'mine loposo gulo nene ogo sipisipi ize ma belo gelelehe' o-do novivo sipisipi ize linge nene hutile' igi vilisave. 13 Ido' sipisipilo' gono dave huli-ngidi vilizani' nene nanitekumu' ve. Ingine monimukovo' gono di minisa sipisipi izeliti mulumo'ine nene gilamani' nenako nemu' nene huli-ngidi vilisave. 14 Ido' naza me'nehinemu' ningo gele nouvo aza neni' ningo gele neine' ne'mino naza nene sipisipi izelo' gizebo ve lamine' gehepeve nouvonako nemu' nene naza sipisipi ize'ne engikumu' nene mo ningo gele nouvo ingine nenikumu' nene ningi gili nizave. Ido' naza engikumu' nene neni' oko'ne hulolosuve. 16 Ido' neni' sipisipi ize'ne gohi ma nizave. Ingine nene Zuda ve lengi' minani' gesi minguti' mene minamave. Engikisi nene do ne'mete-ngedekuvo ingine nene neni' no'ne lubamu gililisave. Ne'mine okuvo mulise hamo' lili' igi minikevo a'mido' gizebo ve nene mo hamo' minelesuve. 17 Ido' naza neni' minevo' alevo'ne hulo helelesa nouvoni' nenako nemu' nene me'neho lulo nemave. Ido' minevo' alevo'ne huloloni' nene gohi do tine' molo dalosuve losa hulolosuve. 18 Ido' evene' nibili hilikevo minevo' alevo'ne hulo heleloni' nene ingine nivile' igi amuzo milalizadi'mo nomive. Asi neni' lu'nelo' do molo gele ngemekuvosa nene ne'mine i-nidilisave. Ido' me'neho ne'mo nene ne'mine iline lo-nede neine' nenako nemu' nene oko'ne nene haza hulolosuve. A'mine ne'mine oloni' amuzo'ne nene do nouve. Ido' a'mine'mine ogo minevo' alevo'ne gohi do tine' molo daloni' amuzo'ne nesi nene do nouve line' ve.
19 Gamazi ne'mine lidi'mo nene Zuda veti lu'ine nene do sita' o-ngedavo gohi hizi ho'li minani' ve. 20 Engikuti' linge muki' nete ti' li li minani' ve: Ei' nene sikalahu' goloso lulou' minavo negi hizo gamazi gopo nolingu' nene lingine a'mido' nene nanitekumu' nigilave. 21 Ne'mine likevo linge nete ti' li li minani' ve: Ne'mine gamazi nene sikalahu' goloso lu'ningu' minive nete nene ma lisa'mave. Sikalahu' goloso ne'mo nene vele likive'mi vele nene ngelo ma do lamine' o-delihe. nGelo ma do lamine' o-damoloseive.
Izesu' Nene Eikumu' O'mososi Do lisihe' Ogo O'moso'mi Gipele Nouve Lingumu' Bililisa Ani' Gamazi22 Kilisimasi gamenelo' Zelusalemi numuno ebeku' nene mono' numuno naba gozopo' biluvalite di goloso anguti' di lamine' angumu' Zuda vete gili ngolize izi holise' minaa' ani' gamene ogavo ido' hepe' elaa' ine' gamene nesi nene mo omo neivo minangu' nene 23 Izesu' aza mono' numuno naba'mi gesila he' numuno naba gizikani' gulive Solomoni' ve langu' nene nomonivo 24 Zuda ve naba nete igi di vodo vodo i-di mini ti' li li-dani' ve: Gaza gamene ha'na gei' monovoka do haleko nanivo laza gopo gate gele none' nene lo-lemamo lane. Gaza nene mo O'moso'mo do lu' izelesa gimiselelesa live noo ma nene lisihe' ogo lamineto' lo-lemevo. 25 Ne'mine likevo Izesu' aza a'mido' ti' lo lo-ngimine': Naza nene mo lo-lingimuvoni'za lingine ma gili ele'vole' i-nidamani' ma neive. Naza me'nehi velemu' ogo ogo molo nouvoni' inite' muki' ne'mo nene neni' monovo'ne do soto' neiha 26 lingine nene neni' sipisipi ize'ne minamadi'mo nene gili ele'vole' amave. 27 Neni' sipisipi ize'ne nete no'nelo' nene lubamu gili nimaa' navo naza engi' nene ningo gele nouvo ingine nene neni' ne'metaa' nave. 28 Naza minevo' minevo' ngemeni dameni ngemekuvo ingine mo keke' vi tolovo igi hahasi mo amavo evene' malitesi ipe' igi a'neuti' ma di vamilisave. 29 A'mine sipisipi ize'ne do neni' nimive me'neho nene inite' muki' ngivile' ogo naba goloso neinako evene' malitesi nene ipe' igi anauti' ma di vamilisave. 30 Ido' me'nehosi nazasi nene do bizo mo hamo' gehepeve nosive.
31 Ne'mine lavo Zuda ve ingine bililisa geheni gohi nidavo 32 Izesu' ti' lo lo-ngidine': Naza me'neho lido' e'meto gono lamine' ato ato' muki' noduvo lingine ningikeve. A'mine duvonguti' nene nani gonomu' geheni huli huli' igi nibililisa nave. 33 Ne'mine lavo a'mido' nene Zuda ve ingine ti' li li-imani': Laza geheni gebelelesa noune' nene gono lamine' daningumu' nevoba asi O'moso ivile' iline' gamazi laine' nemu' nene geheni gebelelesa noune. Nene nanitekumu' ve. Gaza nene haza evenelike O'moso lolo' ogo gamazi laine' nemu' ve. 34 Ne'mine likevo Izesu' ti' lo lo-ngimine': Lengi' mono' gamazitingu' nene O'moso'mo eze gono dave lo-ngimine' gamazi nene ti' li gizi nizani' ve: Naza ti' lo lo-lingiduve: Lingine nenito' medeli minani' nenako nemu' lengikumu' o'moso ve nolo-lingiduve. 35 Ido' mono' godolou' gamazi nene gihile amo haza gamazi lolo' ilivoba asi gihile neine' nenako a'mine O'moso'mo line' gamazi nesi nene gamazi gihile neive. Ido' a'mine eze gamazi ngimive nene haza evene' minani'za o'moso nizave lo lo-ngidine' ve. 36 Nemu' nene engi' ngivile' ogo O'moso'mo do kegeso nele'mize molo me misubou' nimiselive neni' nene O'moso'mi gipele nouve luvongumu' nene lingine O'moso ivile' iline' gamazi lane nilahe. 37 Ido' lingine gilavo naza gono noduvoni' nene me'neho daa' ido' do molo damuvo ma nene nenikumu' gili ele'vole' amilizado' o neive. 38 Ido' lingine gamazi'nelotikovo' nenikumu' gili ele'vole' amilizani' nolinekisi nene naza lamine' me'neho daa' ido' do molo gono daa' nouvoni' nenako nemu' nene a'mine gono daa' nouvodoti' nene nenikumu' gili ele'vole' ilizado' o neive. Ido' gono'neloti' gili ele'vole' ilizave noluvoni' nene lingine me'neho nene nenikisi neivo naza nene me'nehosi nouvoni' nene gilii gili lamine' igi minilizave losa noluve. 39 Ne'mine lavo ingine analo' do goni' o-delone li gohi ne'mine ilisa ani'za Izesu' aza engi' vovo'ninguti' nene hulo-ngedo vavo ingine di a'ningu' milamani' ve.
40 Ne'mine ogo Izesu' aza Zodani noso liko vo gomu' Zohane' evene' noso holo-ngedo minine' ebeta nene vo minine' ve. 41 Neivo evene' vai' nene ezela ani' ve. Ingine ti' li lani': Evene' linge noso holo-lidive Zohane' nene atoli'mine suno ma do soto' osa'mine'za aza a'mine ve me'mi monovo lo soto' ogo gamazi line' ma nene mo laminetokovo' laani' neive. 42 Ne'mine lisa a'mine ebeku' nene evene' muki' Izesu'nimu' gili ele'vole' ani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 16
O'moso'mi Gono've Hize Ele' Ogakumu' Izesu' Evenele Zuho Moni Di Nubuho Ilizangumu' Nene Paulo' Lo-ngimine'1 Idise mene Zudaia misubouko Izesu' zuho inite'ine nomivo vise' iga' ani' aleve nene hize ele' i-ngidi lingine moni di nubuho ilizangumu' gamazi ma loloze. Gililo: Galatia misubou' Izesu' zuho ti' lo lo-ngiduvodo' nene linginesi a'mine'mine ilo. 2 Lingine salele hamoli'mi lulou' nene moni inite' nanike' daa' nahe a'minguti' nene dani' votigilelo' gili mini Sadeu' Sadeu' nene ize' mili lingela mili ato' ika' ika' igi minilo. Ne'mine ami gopo nizavo naza vo hetelekuvo lingine gohi lihitehe' igi di lumo lumo ikelizaze. Ne'mine igi minilo. 3 Ne'mine igi nizavo naza linginela okuvo a'mine di nubuho igi milani' moni nene di vilizave ma di oti-ngidikevo engi' monovomukisi ido' viliza monovomukisi luhuvo gizo ngemekuvo di Zelusalemi numuda vilizave. 4 Ido' nenikisi nene ha volodo' o mineline' nene nazasi makato' ha volosune.
Paulo' Aza Kolidi Alevetida Volosa Line' Gamazi5 Naza nene Makedonia misubouko voloni' o neinako a'mida volodoti' nene apase lengita alosuve. 6 Ido' lengita aloni' nene vo ninge-lengedo volosuve lo gelo lamuve. Lengikisi gamene ha'na gidini makato' minelesune lo gelo nouvoni' nene Guvelesi ve'mo gilido' noline' nene ha minelesune. Ne'mine lo giluvoni' nenako lengita ogo hetelekuvo makato' nonivo hepe' naba elaa' ine' gamene nesi ivile' o vilihe losa nogiluve. Ido' lengita aloni' nene ogo minosa ebe' mala volosa oloda nene lingine hize ele' i-nidi a'mine voloda nene aka'ne vili-nidilisave losa gele minosa alosuve. 8 Ne'mine lo nogiluvoni'za Eheso ebeta mene Guvelesi ve'mi gono've'mi gihile soto' iline' aka nene naba goloso ngolo' lo-nedavo a'mine gono nene noduvo monokumu' mehe'ine imi lovo i limaa' ave nene vai' goloso nizave. Nemu' nene a'mine gono naba nene do minelove lo ido' lovo i limaa' avete Izesu' evenele di gopo i-ngidikelizave lo lengi' nizada lite' lo vamo Eheso ebeta mene ha nouvo Zuda veti holise' gamene ma gulive Pedekosi nene aliteleseive.
10 Ido' Timoteo' nene naza Guvelesi ve'mi gono've gehaa' nouvoni' ne'mino nogihinaze. Kolidi aleve lengi' nizada novivo ma nene oko'nolo' gelalize. Gehe gehe izi imi gamazi laminekovo' li-imi minilo. 11 Ido' ezemu' nene haza ve ve li lingine ningi huli-damilo. Lengita navo ma hongu gamazivo' li-imi mini neni' nouvoda alingumu' ve li aka've vili-di imiselilo. Leze zuhosi mela eze alingumu' nene gizebo o none.
12 Ido' idise neve nene leze zuho Apolo'ni mamu' nene lolouve: Apolo'ni nene leze zuho lingesi lengita vilive lo geli gelinga lo-duvoni'za aza nene lulo a'mida vamivo amuzo molo vamolove lo lingine nizada nene vamive. Vaminako alinge' viline' aka lamine' ma soto' o-davo ma nene lengita vilive.
Paulo' Kolidi Aleve Geke' Lo-ngedo Luhuvo Gize Osu' Line' Gamazi13 Inite' mali'mo lutine nene do goloso ogalize. Ehe' igi mini mono' nemu' gatine sita sata' gilami amuzo mili gili ele'vole' igivo' minilo. Ido' ele'vole' igi vemoho' lili' igi oti pehe li minilo. 14 Inite' igi mili ilizani' muki' nene haza igi mili ami nasahili' ido' mangi ido' lutine ngemaa' monovotidotikovo' nene igi mili minilo.
15 Neze zuhokizo lingine Setehano' zuho mamu' gili nizave. Ingine nene a'mine lengi' Akaia misubotingu' nene evene' muki' minanguti' engi' nene gomu' mili Izesuda vi gi'mizi eze evenele lili' igi Izesu' zuho linge ma hize ele' o-ngedaa' gono dalone li a'mine gonomu' lu'ine otavo di nizave. 16 Lingine a'mine'mine igi a'mine ne'mine vesi ido' engi' makato' gono amuzo mili daa' navesi gelekele' i-ngidi minilizave lo naza amuzo molo nolo-lingimuve.
17 Ido' vekise Setehano' ve Hotunato' ve ido' Akaiko' ve nene neni' nouvoda lingine mo amavo mulumo gele-lengedo nouvodo' ingine nenita igi hetelikevo mulu'neu' lamine' gelo nouve. 18 Ne'mini igi hetelani' ne'mo nene neni' mulu'neu' lamine' giluvo nite' dikevo lamine' goloso gelekuve. Ido' a'mine'mine ogo lengi' lutinesi nene di lamine' i-lingidi nizave. Nemu' ne'mine ve nene di naba i-ngidi di lamine' i-ngidilizave.
19 Ido' Asia misubouko mene Izesu' zuho mulise ato ato' nete nene lengikumu' geke' li-lingidi nizave. Ido' Akuila' ve elenaho Pilisikila' ve engi' numungu' di gese' igi mono' gilaa' ave ingine nene lengi' longopo'ni goloso nilavo noluve. 20 Ido' Eheso ebeta mene leze zuho nizani' netesi longopo'ni nilave. Ido' monoku' igi di nubo ilizani' nene O'moso'mi evenelelite ilizado' o minine' monovolo' igi ge mese' aseka lo-nede ne mese' aseka lo-gede li minilo.
21 Luhuvo mene gamazi noluvo ve mali'mo gize-nidine'za ido' longopo'ni lo luhuvo mene neni' Paulo' nene a'nedunu' nogizuve.
22 Ido' ve ma ingine hamo hamo' Guvelesi ve lu'ine imamilizave nene Guvelesi ve'mo usi' ize-ngidivoo lo noluve.
Ido' Guvekasi ve ano lo noluve.
23 Ido' Guvelesi ve Izesu' nasahili've nene lengita mine molo minivoo lo noluve.
24 Lengikisi nenikisi nene Izesu' Kilisito' evenele nounako nemu' ve lo lu'ne've nene lengi' lengeme nouve losa longopo'ni noluve. Luvoni' ne'mino miniliho. Moda a'nesi' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018